qundao/data-zh-poetry huggingface dataset:
呈竹垞先生四十韵
作者：张大受
朝代：清

日月悬鸿笔，江湖伴钓翁。斯文如一发，此老不三公。世潮韦贤相，生称江夏童。异书都默识，疑义若披朦。瑚琏珍初待，金刀数正终。兰成终窜谷，王粲早飘蓬。寄兴沧溟外，悲歌燕赵中。挥笺回雪白，拍板落花红。剑拔看天小，觞浮觉海空。但随游野豕，未卜渐逵鸿。当代旁求说，盈朝并荐雄。对扬钦学邃，拔擢荷恩隆。太白官供奉，龙门史折衷。抡才弘铁网，校艺试青铜。书卷装归橐，神仙近法宫。骑将天厩骏，捧出御书虹。自此期调鼎，无端怨失弓。归来操翰墨，吟笑脱樊笼。醧舫波还泛，书亭日久烘。圣经罗象纬，物理析鱼虫。注地郦元似，论诗萧统同。采飞神每助，斤运帝无功。凤小能翔汉，兰摧莫叫穹。暮年馀痛哭，笃志益明聪。鹿引晨穿屐，龙听夕倚篷。门生舆请舁，朝士刺求通。斯画珊瑚缺，邕文金帛充。共知占蔚豹，仍望载非熊。小子劳钻仰，先生发覆蒙。逢人怜抱璞，知己抚炊桐。再谒鸳湖曲，高谈桂树丛。森森开武库，蔼蔼挹春风。世路谁轻薄，耆儒只困穷。养心欣事简，糊口幸年丰。角里芝徒采，春卿爵可崇。人情留朴拙，天气值和融。三岁依门下，千秋叹道东。经营惭小技，雕斫冀良工。广乐陈鼗鼓，凡民警聩聋。升堂私有愿，陶冶及纤洪。
山居
作者：张大受
朝代：清

爱看支硎一角山，何妨身卧薜萝间。峰头片片秋云白，不碍虚亭鹤往还。
慕庐先生还朝
作者：张大受
朝代：清

交无洛蜀本和衷，雅量分明司马同。常以文章推后辈，久将政事托群公。委蛇晏退裘应敝，狼藉髡留盏莫空。出处古来云变化，芳馨谁播史书中？
桐庐
作者：张大受
朝代：清
体裁：五言绝句

县小浑成市，山多半入云。空江烟雨里，何处问桐君。
清流道中梅花
作者：张大受
朝代：清

驻马清流香气吹，东风渐近落花时。可怜踯躅关山路，才见江南第一枝。
睢州谒汤公祠
作者：张大受
朝代：清

过宋频登夫子堂，传经应比郑公乡。曾游霁月光风里，早叹浮云白日旁。众母至今歌子产，伏龙畴昔起南阳。音容似昨人千载，赢得吴民泪溢眶。
答袁虎文
作者：张大受
朝代：清

重游梁宋访心知，一揖尊前感赠诗。射虎旧夸从李广，斗鸡今喜逐袁丝。文章白璧元无垢，意气青萍两不疑。归到江南最相忆，小园风雨对床时。
过钓台作
作者：张大受
朝代：清
体裁：七言律诗

炎祚重开累故人，青山独往得闲身。帝方卧榻容酣睡，客自披裘爱隐沦。中古巢由非异事，东京风节播清尘。江流千载澄空碧，不负先生旧钓纶。
送沈子大赴江西
作者：张大受
朝代：清

才子秋风泪点多，远行霜晓唱骊歌。三年皮骨空人役，千载文章奈命何？紫气豫章龙变化，青峰彭蠡雁经过。旧是慷慨《南征赋》，送客都门发已皤。
送顾禄百外孙
作者：张大受
朝代：清

博识虫鱼晰，闲吟花草工。长康三绝擅，东野一身穷。老我离思外，慈亲望眼中。荣名真不朽，云树隔还东。
重过芦沟桥
作者：张大受
朝代：清
体裁：古风

群峰西连太行起，一水东注沧溟开。神京门户重襟带，长虹跨空势壮哉。千轮万蹄日来往，此中荣悴分霄壤。名利驱人不暂停，消磨甃石平如掌。无端我亦到京国，重过应嗟题柱客。爱看形胜更徘徊，晓风残月他时忆。
题大临故宫词后
作者：张大受
朝代：清

旧顿荒凉锁绿茵，宝钗双燕只生尘。眉痕不照长门月，臂点曾销永巷春。百首宫词王司马，一声《河满》孟才人。阿谁尚记华清恨，听谱《霓裳》泪湿巾。
题徐大临湖乡小景
作者：张大受
朝代：清

鸟背岚光过夕汀，碎萍鱼唼水花腥。青山一角湖三面，记是塘西乙未亭。
鲁肃庙
作者：张大受
朝代：清

阔达谋吴策，几微保汉心。才输公瑾捷，道契武侯深。夏口帆初上，龟山庙至今。灵风吹赤壁，城北雨沉沉。
夏夕
作者：张大法
朝代：清

烦暑消清夜，幽思入静林。好风时在树，明月动长吟。涧曲穿流细，花深落影沈。石阑贪久坐，凉气满衣襟。
望华山
作者：张大法
朝代：清

晓过华阴道，遥闻古寺钟。下方才一望，天外削三峰。仙掌擎朝日，苍龙卧老松。西来几点雨，变作青芙蓉。
秋思同彭湘南赋
作者：张大法
朝代：清

西风鸣古树，天地气萧森。叶瘦千山色，人空万壑心。清琴间昼永，高雁入云沈。之子不归去，幽林枉自深。
初秋雨后登小西天绝顶远眺
作者：张大璋
朝代：清

金风初荐爽，流火伏阴来。雨过泉声咽，山明树色开。薜萝随绿水，杨柳拂苍苔。千里难穷处，向谁问钓台。
圭峰瀑布
作者：张大福
朝代：清

飘飘素练望中开，十里先闻转壑雷。苍壁雨高惊水立，碧空云尽自天来。千峰答响松收籁，仄径分流石啮苔。古寺支筇时一到，尘心销尽雪花堆。
言子祠
作者：张大纯
朝代：清

业在儒林道学间，千秋庙貌重人寰。巫咸旧隐应相望，吕尚高风得共扳。拂水渊源分泗水，虞山教泽接尼山。东南文物从教盛，礼典由来郑重颁。
关帝庙联
作者：张大美
朝代：清
体裁：联

数定三分，扶汉室削吴吞魏，辛苦备尝，未了平生事业；志存一统，佐熙朝伏寇降魔，威灵丕振，只完当日精忠。
关帝庙联
作者：张大美
朝代：清
体裁：联

铁石为心，是汉室擎天一柱；春秋得力，与尼山拔地两峰。
早秋作
作者：张大观
朝代：清
体裁：五言律诗

凉风吹几日，木叶下庭柯。秋色先人老，诗情向晚多。望云知海气，闻雁想边歌。一样江南月，前村照骆驼。
早秋作
作者：张大观
朝代：清

凉风吹几日，木叶下庭柯。秋色先人老，诗情向晚多。望云知海气，闻鱼想边歌。一样江南月，前村照骆驼。
送实甫南旋
作者：张大观
朝代：清

萧萧落木晚烟稠，白草萦纡古陌头。诗带秋声人送别，酒摇山色树含愁。一帆随雁成南渡，万里乘风据上流。莫漫推篷横短笛，蛟龙恐抱夜珠游。
挽张百熙联
作者：张大鹏
朝代：清
体裁：联

历官三省，服君廿年，阿伯父初无遗憾，弟念国事际艰难，转忧为病，二竖不情殊可惜；教侍九龄，训承匝月，予小子幸何待言，岂期音容旋寂寞，维远必追，寸衷空慕益堪悲。
游白云山
作者：张天保
朝代：清

临水如无水，登山不在山。谁人能识此，我意自空间。酒向松间煮，诗从花下删。柴门何用闭，留待白云还。
句容道中
作者：张天植
朝代：清
体裁：七言律诗

句曲馀风古意存，绿畴黄犊小柴门。草愁春去消烟黛，风绕天空散日痕。堤接麦阴垂浅水，云笼树色暗孤村。山农箕踞深林里，笑看行人别故园。
宿山楼
作者：张天植
朝代：清
体裁：七言律诗

喜到山楼世外栖，客踪如入武陵溪。石棱侵案开奇壁，疏牖迎烟覆浅畦。青嶂霞光愁里去，红尘身影梦中迷。何年直踞庐峰顶，閒啸高云万象低。
岁暮途中即事
作者：张天植
朝代：清

有云依北近，无雁寄南还。野阔孤烟直，村虚独树闲。才名消岁月，穷达半关山。从古英雄迹，浮沈行路间。
望医无闾山
作者：张天植
朝代：清

驱马遥看古岳前，疏林黯黯下寒烟。日衔双塔倾西向，雪拥群峰拱北悬。地发玉膏开汉土，天垂赤简纪尧年。名山阅尽兴亡事，铁马金戈落照边。
重游镇镜山
作者：张天然
朝代：清
体裁：七言律诗

闲倚危拦续盛游，花枝依旧近高楼。云中雁影冲风过，树里人烟隔岸浮。渺渺荆门千顷碧，遥遥巫峡一天秋。平西废垒今安在，剩有空江水自流。
石夫人歌
作者：张太复
朝代：清

五龙何岧峣，苍翠锁髻鬟。上有石夫人，亭亭白云间。白云影落横湖水，照见衣裳明镜里。当时拥袂泣无声。地久天长扶不起。风疏石发森绿苔，云罗静敛菱花开。盈盈漫道不能语，环佩凌霄疑下来。石夫人，尔何苦？累累同化七子女，奚不奋飞归乐土。陵谷变迁经几时，不转贞心自今古。我思鞭山到海东，唤尔良人转飞蓬。山头之石复人化，笑脸相对朝霞红。碧虚携手共飞去，一洗万古烦冤空。雾鬓烟鬟竟难改，青冥回立年年在。待夫君兮何时还，日送云帆向沧海。石夫人，恨休歇。精卫衔石女化蝉，宇宙由来常多阙。望夫之山更何人，与尔迢迢竞突兀。天荒地老同此心，泣向姮娥诉明月。
落星石十六韵
作者：张太复
朝代：清

何代星精落，拳然此一方。卧苔仍磥砢，悬象本辉光。沦谪千秋感，坚贞历劫忘。坠来犹射斗，叱去岂成羊。陨宋知奚似，支机未可量。怪疑蹲虎豹，变不共沧桑。却想九天外，流辉万丈长。台阶邻辅弼，奎壁接文昌。照合通南极，高原近太阳。几年沈下士，閟彩向平冈。砺角曾经否，埋尘转可伤。波凌忆河汉，榆白感风霜。已隔三霄路，还依数仞墙。梦应迷太白，奇或拜元章。迥异昆明岸，难归帝座旁。秋风怀五丈，化石亦光芒。
寻僧迷路不值
作者：张奕光
朝代：清
体裁：古风

疏钟宿鸟飞，熹微林外曙。因怀西石室，乘兴闲余步。遂遵樵水行，乱石略成路。古木悄无人，微径穿云去。风雪满空山，幽人在何处。
明如上人斋中梅兰数盆盛开召友人赋诗
作者：张奕光
朝代：清
体裁：古风

种莲冰溪水，种兰幽谷云。岂伊古人好，聊自心所欣。上人爱芳草，适契予怀抱。风露清人心，空庭月来早。我谓叶胜花，无花看亦好。
夜过梦溪
作者：张如炠
朝代：清

南来夜夜还家梦，行到梦溪不见溪。漏尽更残眠未定，林间时有子规啼。
大观亭
作者：张娄
朝代：清

杰阁涵虚万里秋，江山元气共沈浮。天低星斗当窗落，地坼云涛入槛流。烟外人声朝暮市，日边鸟影往来舟。故园回首西风急，缥缈孤城画角愁。
大风过天门山
作者：张娄
朝代：清

高峰耸两肩，崭{山绝}不可仰。大江截中流，豁达开天仗。上栖鹰鹘巢，下瞰蛟龙藏。偃风起漩涡，倏忽相摩荡。冯夷亦狡狯，欲与山灵抗。斗险触危矶，排空压巨浪。烟光纷陆离，作势殊万状。艑郎好身手，到此心胆丧。屏息戒勿喧，烧纸邀神贶。疾雷惊一霎，回首失群嶂。同行颜始开，相顾劳无恙。临深古有训，此意胡不广。作诗招征魂，落日闻渔唱。
大风过天门山
作者：张娄
朝代：清
体裁：古风

高峰耸两肩，崭■不可仰。大江截中流，豁达开天仗。上栖鹰鹘巢，下瞰蛟龙藏。偃风起漩涡，倏忽相摩荡。冯夷亦狡狯，欲与山灵抗。斗险触危矶，排空压巨浪。烟光纷陆离，作势殊万状。艑郎好身手，到此心胆丧。屏息戒勿喧，烧纸邀神贶。疾雷惊一霎，回首失群嶂。同行颜始开，相顾劳无恙。临深古有训，此意胡不广。作诗招征魂，落日闻渔唱。
小除夜泊池阳
作者：张娄
朝代：清

遥指池阳郭，收帆暮色苍。渐闻乡语变，始信客途长。夜短潮催月，江寒雁报霜。惊心更岁晚，不柰九回肠。
春来风雨浃旬雪后始霁
作者：张娄
朝代：清

春阴漠漠拂溪庄，薄雪催晴敞夕阳。生意乍回芳草路，风光渐入早莺吭。烟霞癖在终成懒，药石缘深亦助忙。结习近来消欲尽，犹开一戒为持觞。
游寒山寺
作者：张娄
朝代：清

雨歇平林绿意肥，偶从幽讨叩僧扉。四围峰影窗前落，百道泉声树杪飞。客子游踪嗟懒散，山家花事正芳菲。一番茶话扶筇去，倾耳疏钟在翠微。
鸳湖秋泛
作者：张娄
朝代：清

鸳湖烟水阔，一棹望中迷。野迥云连树，风高浪压堤。酒帘金墓北，渔笛石帆西。归去怜天晚，寒鸦不住啼。
黄山松歌
作者：张娄
朝代：清

我闻黄山有云海，瀰漫澒洞天下奇。中有老松寿千岁，纷拿爪鬣扬之而。云开每露松影出，风涛勃郁排嵚巇。高顶盘空跳苍鼠，低枝覆土垂修蛇。闻之轩辕曾驻此，鸾骖鹤驭云中随。一朝饵丹拔宅去，遗薪往往成虬枝。旧事荒唐不可考，仙根自有神灵司。青羊白鹿绕其下，或眠丰草或衔芝。泰山徂徕亦奇古，若为遥映等孙儿。何时得与浮丘约，倚岩就石结茅茨。气清天朗万籁寂，拍肩一笑陈围棋。
挽倪星垣父联
作者：张子铭
朝代：清
体裁：联

一舸赴京华，尔时杯酒言欢，观象玩占公独步；数年背乡井，此日人琴俱渺，清风明月我何堪。
宿焦山自然庵和雪庐韵
作者：张学仁
朝代：清

横笛高吹大海秋，与君同上海西楼。长江万里东流水，不及尊前一夜愁。
登华顶峰望海
作者：张学仁
朝代：清

天台四万八千丈，千山万山尽相向。青莲一朵海上开，重重花萼扶莲台。华峰独在中峰顶，莽莽云烟铺万顷。摄衣拄杖登崇峦，悬崖孤立心生警。天风吹琅琅，海色摇青苍。群山齐拱揖，一气连混茫。天鸡三唱天欲晓，羲和鞭日升扶桑，朱霞璀璨动百怪，珊瑚火齐交生光。方壶员峤望不到，碧水荡漾群龙翔。山僧为言十月朔，日月双轮海中跃。忽高忽下弄两丸，倒走天吴惊海若。身无六翮抟沧溟，西标赤城东金庭。仰天大笑海云起，峰头卧看青山青。日暮濛濛散烟雾，桐柏之宫在何处。不如裹足下山去，前溪恐与刘郎遇。
自然庵月夜看梅
作者：张学仁
朝代：清

满地月如水，一庭花似云。光从今夜满，春向隔年分。山影静相对，江流定不闻。半宵风露足，禅榻散余芬。
三字令·惜春
作者：张学仪
朝代：清

莺语唤，晓妆残。捲帘看。山芍药，一枝丹。惜春蘩，能几日，又阑珊。添远恨，翠眉攒。泪珠弹。斜暗想，倚回阑。不如他，双燕子，两相安。
晓起漫兴
作者：张学仪
朝代：清

帘开梁燕觅泥忙，冉冉薰风欲倦妆。苑柳垂绦笼绣户，风桃飞片点书床。修眉不整因伤别，碧槛慵歌怯晓凉。不耐城东吹画角，听来浑欲断人肠。
咏霞
作者：张学典
朝代：清

冉冉长天散丽辉，韶姿染就媚春晖。光凝画阁铺文绮，彩映晴空曳舞衣。傍水更明添潋滟，因风欲碎转霏微。晚来至竟归何处，一片俄惊上锦机。
宫词
作者：张学典
朝代：清

内苑繁华柳放丝，御沟流水涨胭脂。欲将心事题红叶，未识随流付阿谁。
感亡姊旧居
作者：张学典
朝代：清

绣网蛛丝镜满尘，闲花狼藉不知春。深愁怕见梁间燕，犹是呢喃觅主人。
江南曲
作者：张学典
朝代：清

落日乘潮去，荆歌戏采莲。相逢娇不语，佯笑堕花钿。
浣溪沙·秋闺闻雁
作者：张学典
朝代：清

庭院萧疏落叶稠。数声寒雁起汀洲。惊回蝶梦故园游。翠柳凋残宁似惜，黄花憔悴不禁秋。仰看双影漫凝眸。
苏幕遮·咏秋海棠和外
作者：张学典
朝代：清

嫩舒红，轻剪翠。拂拭新妆，一种天然媚。浅晕胭脂凝宿醉。力怯凭阑，香梦初惊起。映残霞，笼晓雾。娇态含情，欲语还羞吐。自是月中丹桂侣。一夜金风，吹向瑶阶聚。
莲浦谣
作者：张学典
朝代：清

溪水溶溶鱼唼唼，初上鸣桡木兰楫。雪羽䙰褷映倒光，晴光泛艳苍波阔。剪断春绡碧似烟，花垂两岸浓相连。澄明镜里红妆浅，菡萏新容出水鲜。风飘罗袖红丝蹙，山碧添愁眉半曲。悠悠玉浪浸春云，无穷柳色前堤绿。
菩萨蛮
作者：张学典
朝代：清

远烟笼翠舒新柳。春光暗向楼中逗。莫把绣帘开。东风引恨来。遥山云一带。人在云山外。芳草似离情。逢春处处生。
蝶恋花
作者：张学典
朝代：清

力弱巧将纤缕系。粉翅翩翩，恐逐东风去。未解寻香花下度。玉人芳信犹耽误。轻薄却同飞絮舞。乍见疑真，扑向枝头堕。可是蒙庄幽梦破。魂消不识春归路。
蝶恋花·六妹放纸蝶戏作
作者：张学典
朝代：清

绛袖玉纤牵一线。新制云衣，冉冉凌空展。赵后香魂疑更返。东君谪作探花伴。斜逐游蜂过柳院。倦绣佳人，误扑轻罗扇。一自飘扬春不管。多情空把东风怨。
春暮
作者：张学圣
朝代：清

萋迷春晚心，日暮鸟归林。一点花才落，空庭草已深。
晓景
作者：张学圣
朝代：清

搔首见残月，幽然晓色嘉。迎风抽草带，挹露落琼葩。是物含春意，何方驻岁华。只宜倾绿醑，尤胜试香茶。海气腾寒旭，江烟作早霞。数声听渐远，争起噪群鸦。
清平乐·宫词
作者：张学圣
朝代：清

昭阳春暖。风送歌声远。舞罢霓裳归院晚。凝醉海棠红软。窗前鹦鹉娇呼。锦帷春梦如酥。女伴相邀斗草，云鬟起倩人梳。
醉吟
作者：张学奎
朝代：清
体裁：古风

我欲访武陵，不识桃源路。我欲访淮南，不识飞升处。愁海亦何宽，惟酒可能渡。少饮畅情怀，大饮无惊怖。若遇好风月，饮酒亦能助。其时有长者，见说心多恶。孟嘉语桓温，公未识此趣。
登积金峰
作者：张学景
朝代：清

石磴半空上，松涛万壑吟。偶因寻药至，不觉入云深。树密藏丹室，泉飞挂碧岑。始知仙境静，终古涤凡心。
晓发口占
作者：张学林
朝代：清

又复冲寒去，鸡声引铎声。喑尘人迹起，残雪马头明。裘敝犹堪恋，装轻不碍行。岁华宁足叹，辛苦是平生。
减字木兰花·病中
作者：张学象
朝代：清

病慵思睡。可怜一日长如岁。转转无聊。蹙损蛾眉瘦损腰。三生缘浅。凤台不遇吹箫伴。写恨盈篇。几度追思李易安。
岁暮感怀
作者：张学象
朝代：清

缉柳编蒲志苦辛，半生多难已忘身。橘林乏实供饘粥，突舍无烟荐藻蘋。空羡田真兄弟乐，堪怜任昉子孙贫。一函遗草谁为达，检得徒令泪满巾。
杂咏
作者：张学象
朝代：清

明镜如满月，朝朝弄妆靓。一自弃尘埃，不照孤莺影。夙昔爱琴鸣，流泉指下生。子期今已没，谁听断肠声。
杂咏·其一
作者：张学象
朝代：清

明镜如满月，朝朝弄妆靓。一自弃尘埃，不照孤莺影。
杂咏·其二
作者：张学象
朝代：清

夙昔爱琴鸣，流泉指下生。子期今已没，谁听断肠声。
满江红·秋夜自伤
作者：张学象
朝代：清

蕉影横窗，又点染、一番秋色。谁信道、岁华如旧，画楼今夕。天末飞鸿难诉与，帘前明月曾相识。想当初，已误总难追，今无及。千种事，休重忆。千种恨，书盈帙。叹三生缘薄，泪珠空滴。偏是王郎逢谢氏，不教仙女随张硕。想徒然，满腹尽文章，成虚掷。
蝶恋花·哭严氏甥女
作者：张学象
朝代：清

断送韶华风雨横。桂茁兰芽，顿使轻轻殒。幄里馀香花下影，燕归犹自呢喃问。荀倩神伤潘岳咏。凤去台空，留得人琴恨。艳魄芳魂知远近，化为蝴蝶枝头并。
春暮
作者：张学贤
朝代：清

阶前草渐碧，独坐惜残花。蛱蝶双飞去，疑春在别家。
菩萨蛮·月夜。回文
作者：张学贤
朝代：清

夜寒垂幕消兰麝，麝兰消幕垂寒夜。鞋凤冷莓苔，苔莓冷凤鞋。月华铺砌雪，雪砌铺华月。看得几时圆，圆时几得看。
閒望
作者：张学贤
朝代：清

开窗看落日，还似晓迟迟。波动风来后，花残雨过时。几回闻乳燕，懒去折芳枝。惟对初生月，清辉共映池。
减字木兰花·临镜
作者：张学雅
朝代：清

晓寒侵箔。锦帐佳人初梦觉。情绪如痴。一种幽魂枉自持。菱花乍起。忽见嫦娥来月里。髻腻云香。鬓掠兰花时样妆。
拂霓裳·病起
作者：张学雅
朝代：清

暗年芳。日暄初换薄衣裳。扶病起，含情对镜懒梳妆。任繁红消索，从柳絮轻狂。损春光。唯怜兰蕙、伴我清凉。多情须戒，潘仁鬓、易沾霜。从今后，愁来切莫细思量。一翻风雨过，落尽满园香。最堪伤。依依茸草、绿遍回塘。
桂枝香·咏桂
作者：张学雅
朝代：清

生随满月，香散在清秋，岂遭蜂蝶。潇洒小山丛茂，群芳敢杂。成蹊桃李争春艳，到如今，也堪羞杀。一秋三度，天香缭绕，广寒宫阙。真称得，中央配色。更琼叶难凋，情傲霜雪。一种凄凉风韵，霏霏金屑。而今谁把吴刚斧，丹梯千级虚陈设。珠英万斛，姮娥自贮，未容攀折。
浣溪沙
作者：张学雅
朝代：清

向晚妆成懒出帷。徘徊对镜蹙愁眉。自怜欢少只多悲。花弄影时庭正午，鸟惊啼处日西垂。觉来幽梦已难追。
浣溪沙·春日
作者：张学雅
朝代：清

无事闲庭不启扉。箧香空叠旧罗衣。绿浓红淡恨依依。睡起海棠香梦足，隔帘芍药淡烟迷。春来春去总堪疑。
浪淘沙慢 冬至夜作 见《林下词选》、顾贞观成德《今词初集》
作者：张学雅
朝代：清

正凄凄，黯然独坐，一灯明灭。情绪此时难说，柳眉空锁双叶。奈诗句慵题逢令节。怕描出、寸肠千结。念往事、星霜容易换，空庭又飘雪。悲咽。耿耿雁鸣天阔。不道悄悄画堂深处，有个人愁绝。抱影自寻思，清夜魂怯。昏烟凝白，向小窗、独语一钩残月。兰麝消、鸳衾空叠。香闺静、更筹将歇。凄风凛、嫩寒侵透袷。想何处、可使遣愁，除入梦，蘧蘧幻成个蝴蝶。
海棠春·秋海棠
作者：张学雅
朝代：清

西风吹展胭脂片。愁绝处睡醒难辨。试卷晓帘看，酒晕杨妃面。雾笼烟锁供肠断，花史还嫌秋色淡。故把雨丝飘，染得红堪玩。
满江红·春景
作者：张学雅
朝代：清

高阁烟笼，旭光初照垂杨院。粉蝶黄蜂花下度，韶光堪玩。乳燕飞时莺又老，芳菲无限肠空断。红笺书、恨小字题愁，挥檀翰。纱窗静，写为伴。栏杆外，红尘乱。正池塘草长，烟波平岸。闲坐兰闺垂绣幕，隔墙唯听幽禽唤。说十分春色九分消，增长叹。
烛影摇红·秋思
作者：张学雅
朝代：清

摇落江天，一庭淡日闲清昼。素衣时怯晓风侵，睡起笼金兽。病后东阳消瘦。凭高几度空回首。篱边疏菊，天际孤鸿，年光依旧。不解双蛾，偏将恼恨深深覆。莲房泣露粉香愁，池水风吹皱。昨夜雨轻寒骤，海棠满砌胭脂透。暮蝉疏柳，黄叶堆阶，断肠时候。
生查子·见《林下词选》、王昶《国朝词综》
作者：张学雅
朝代：清

梦醒烛条斜，何事频添泪。清夜正迢迢，绿焰煎心碎。绣帐冷薰篝，香腻鸳鸯被。懒卸玉搔头，一刺和衣睡。
菩萨蛮·代闺怨
作者：张学雅
朝代：清

纤纤眉月窥帘小。夜深人静闲庭悄。香袖倚栏杆。玉阶花露寒。钿筝弦断续。懒奏归云曲。微湿素笺红。灯前带泪封。
菩萨蛮·柳絮
作者：张学雅
朝代：清

飞绵糁径无消息。因风管领东南陌。小榭正无聊。漫天作雪飘。珠帘愁未捲。浪迹浮踪远。舞怯点池塘。萍浮绿渺茫。
蝶恋花·夜雨
作者：张学雅
朝代：清

门掩苍苔春寂寂。暮雨潇潇，隔著窗儿滴。小院黄昏人独立。一双飞鸟归栖急。万里潇湘云雾湿。帘外风声，疑是吹芦荻。肠断梅花和泪泣。还惊夜半高楼笛。
蝶恋花·春晚
作者：张学雅
朝代：清

九十韶光怜未赏。一地芳菲，似与愁争长。幽鸟初惊莺两两。昼眠人静闲书幌。霁雨初晴天色爽。寂掩重门，风弄花枝响。蛱蝶恋花飞不放。几回绕遍空枝上。
蝶恋花·春晚
作者：张学雅
朝代：清

紫燕双飞春去了。桃李枝头，留得春多少。帘箔重重人悄悄。相思一半萦芳草。空忆故园归去好。正是池塘，绿满荷钱小。深院垂杨烟缭绕。落红荒榭啼鹃老。
闺中閒咏
作者：张学雅
朝代：清

竹院萧萧人语空，夜来风雨太匆匆。侵晨独倚阑干角，閒数池莲几朵红。
秋闺
作者：张学鲁
朝代：清

窗前松露滴空阶，玉漏沈沈月影斜。忽听数声新雁唳，云山回首渺天涯。
寒夜独酌
作者：张学鸿
朝代：清

高垣传漏迥，斜月度窗隅。无客酒难醉，有书镫不孤。苦吟间短枕，深坐托薰炉。万籁收寒夜，衔杯且自娱。
舟中望甓社湖
作者：张学鸿
朝代：清

清淮顷刻入邗沟，风便归舟顺水流。城郭万家烟树里，一天春色过扬州。
怀旧诗为禾中严扆臣先生作·其一
作者：张守
朝代：清
体裁：五言律诗

籍甚严夫子，平生未可忘。五车娱岁月，一第老行藏。和寡空歌雪，知微为履霜。寸心千古在，欲诉不成章。
怀旧诗为禾中严扆臣先生作·其二
作者：张守
朝代：清
体裁：五言律诗

草阁联吟夜，孤城对雨时。话兼千载事，心独两人知。北海樽犹在，南洲榻未移。灯前形影断，但有梦来时。
送燕
作者：张安弦
朝代：清

节届秋分社事忙，送君前路入苍茫。年年不作无家别，半在他乡半故乡。
台湾八咏
作者：张宏
朝代：清

乘兴登台望四隅，海天莫可定嬴输。黄云浩淼离还合，苍霭微茫有若无。楼市结来成幻景，团圞涌出映方壶。渔人罢钓沙滩上，换酒归时招复呼。
台湾八咏
作者：张宏
朝代：清

云收雾捲水漫漫，天末曈昽渐吐丹。销铄千条穿白浪，琉璃万顷涌金盘。荧光波撼难成片，赤沫鱼□可作团。莫道扶桑相隔远，升沉明晦得同观。
台湾八咏
作者：张宏
朝代：清

夕阳摇曳紫金沙，西屿含霞景色奢。彷佛浓林成火树，依稀清涧斗龙蛇。光拖陌上如横锦，影射天边似散花。遥望飞鸦疑杜宇，顿教万物尽生华。
台湾八咏
作者：张宏
朝代：清

渔舟杂沓傍沙汀，灯影参差照北冥。旷野但看光烨烨，远山能辨色青青。天边荡漾非关月，水际熹微似落星。到晓尚馀红惨淡，莫疑宵烛放宫庭。
台湾八咏
作者：张宏
朝代：清

激荡飞流白似银，苍茫烟树绝纤尘。舟横两岸楼相对，风正孤帆月一轮。远近行人争渡口，东西归鸟歇鲲身。城头吹角音偏异，还听猿啼酸更辛。
台湾八咏
作者：张宏
朝代：清

谩言游赏四难并，涛听斐亭接远声。车马飞奔连夜发，蛟龙出窟带山倾。潮平犹作松林吼，风净还疑草木兵。喧聒此时殊不已，轰轰岂止一牛鸣。
台湾八咏
作者：张宏
朝代：清

风和春暖水流汤，鹿耳雄开天一方。疾捲沙堤成白练，横冲古岸作潢洋。扬帆伐鼓争先进，撒网拖鱼自列行。过客纷纷皆冒险，利名牵惹到岩疆。
台湾八咏
作者：张宏
朝代：清

鸡笼岩壑各争妍，雪积光摇庾岭然。日映鳞鳞铺玉屑，鸦飞点点拂云笺。参差石面千层白，高下林梢一抹烟。清兴此时已不浅，何须秋夜月流天。
钓台
作者：张宗信
朝代：清
体裁：五言绝句

羡昔严夫子，披裘隐富春。虽然不钓利，名巳上钩纶。
吊禅陵次姚春木韵
作者：张宗泰
朝代：清

荒榛郁郁锁苍烟，驻马山城望睪然。千古何胜亡国恨，几人曾获令终年。长官酹酒重阳节，牧竖高吟落照边。疑冢阿瞒何处是，有怀休更问青天。
独乐园
作者：张宗泰
朝代：清

中外推全德，园林忍自宽。十年同放逐，此日乃盘桓。鸟不禁投宿，枝惟剪碍冠。退犹思择物，莫作邵窝看。
郦山道院
作者：张宗泰
朝代：清

郦山山下路，仙居幽可寻。万木环古观，秋老犹阴森。我来日已昃，铃铎閟清音。天寒树阴薄，时见下饥禽。道人三五辈，痴坐兀似瘖。抠衣登层阁，延眺涤烦襟。山风悠然至，诗对遥峰吟。
吴辟疆以用韩退之山石韵见示依韵酬之
作者：张宗瑛
朝代：清

窥幽汲远穷渺微，与世背若东西飞。老马龁草常苦瘦，蠹鱼食字宁能肥。卿云迁愈去千载，强言我贵知者稀。搜抉怪奇姑自娭，那知炊断来朝饥。桐城吴君名父子，秦王真气惊牖扉。肝鬲已作针磁吸，耳目尚隔烟雾霏。斗文战艺日百合，短兵渠可斫重围。嗟予薄游经岁载，沙尘滚滚缁征衣。燕市屠狗不可作，胡为尘网犹绁鞿。吴君吴君真健者，吾生舍子行安归。
夜中不寐慨然成咏
作者：张宗瑛
朝代：清

茫茫沧海叹横流，谁挽狂澜奠九州。天地无情成浩劫，英雄有志任穷愁。镫光尚耻争魑魅，烟水何心逐鹭鸥。试看中原名士传，羊公舞鹤景升牛。
朱仙镇题壁
作者：张宗瑛
朝代：清

临歧一杯酒，门外即天涯。万里远行役，时危敢恋家。冻云侵晓日，远雁落平沙。挥手自兹去，悠悠惜岁华。
咏史
作者：张宗辉
朝代：清
体裁：七言绝句

清谈无实竟何成，空使深源负盛名。一样东山闲养望，谢公终不负苍生。
舟次绝句二首·其一
作者：张宗辉
朝代：清
体裁：五言绝句

瀼瀼乌江水，流经石拔河。千秋尚呜咽，不见愤王过。
舟次绝句二首·其二
作者：张宗辉
朝代：清
体裁：五言绝句

花马刘何在，空劳一矢遗。只今过荻港，独有靖南祠。
日本刀为胡云起作
作者：张定
朝代：清

先生好剑更好刀，寒光上腾秋月高。昆吾之刀世难觏，大食之刀辉久韬。二者搜罗不可得，日本有刀求之亟。往时日本来观光，宝刀流传入中国。中国尚文不尚武，藏此刀者半伧父。有谁拂拭鸊鹈膏，素练横空下阶舞。先生得之喜欲狂，摩挲珍重如球琅。酒酣奋袂出示客，长虹三尺辉宝光。吾谓先生可一试，莫使毛锥误我事。挺身投笔学班超，塞外立功酬素志。先生一笑郁塞开，诸公狂饮歌莫哀。夜半此刀作龙吼，愿从先生登燕台。
将之都门留别秦淮
作者：张宝
朝代：清

平生心迹寄浮槎，此别真成万里赊。满箧云烟新供养，一囊琴剑旧生涯。秦淮秋月初移棹，上苑春风好看花。他日尊前劳记忆，六朝松畔是吾家。
湘桥仙迹
作者：张宝
朝代：清

骑龙直上白云天，剩有长虹天际悬。水绕凤台山耸翠，波回鳄渚树含烟。韩公遗爱千秋著，湘子神工万古传。片片帆飞蝴蝶势，祗今名唤六蓬船。
与客谈徐武功事感赋
作者：张宝森
朝代：清

三百年中两妖鸟，秦会之后徐有贞。同罪者谁？御史王文。同功者谁？将军石亨。前日议南迁，今日议夺门。武功武功，尔亦腼然人，甘与分尸之桧万年遗臭独何心！宋少保，明少保，栖霞山色至今好。两家祠墓岿然存，秦徐残骨贱如草。东窗饶舌莫嗔司晨鸡，此时并无长舌妻。
和月楂观察秋感
作者：张宝森
朝代：清

台城草浅下牛羊，纵论南朝让客狂。天远生云微似发，人归踏月白于霜。零残碑碣寻僧寺，寂寞关河忆战场。黄菊渐乾红叶饱，一年一度看山忙。
石帆歌
作者：张宝森
朝代：清

长鲸挟怒将波送，黑风飞出观音洞。江上楼船欹欲眠，惟有石帆吹不动。石帆何高高？张如鲎背立如鳌。不知插入江心几千仞，世间知者惟神蛟。上有巍巍之铁塔，下有滚滚之银涛。此帆非蒲亦非布，高排石笋坚且牢。安得挂之游沧海，天风吹落瀛洲坳。吁嗟乎！天公造作遍穹宇，刻划雕毋乃苦。若非操蛇二子运鬼斤，定是金牛力士挥神斧。
秋日杂咏
作者：张宝森
朝代：清

水漾秋光卵色天，夕阳明灭起炊烟。疏花似穗曾相识，新月如弓绝可怜。欲醉翻思缸面酒，不归空问橛头船。今宵短梦知何处，绿水桥西老屋边。
答黄陂黎济川孝廉秋思诗
作者：张宝森
朝代：清

银河澹无晖，虚庭忽已白。筦簟清于冰，微风入帘隙。残梦犹摇摇，晨钟荡烟碧。秋士恒善悲，况此久羁客。羁客动归心，有如燕将别。岂不志四方，风尘难合辙。四壁秋蛩鸣，临风助凄咽。去去勿复陈，搴帷望明月。明月入我抱，凉风吹我襟。白云自舒卷，去留皆无心。海内方多故，志士甘浮湛。不见梁伯鸾，《五噫》有馀音。馀音渺何许，独鹤鸣青霄。君才夙磊落，惊采追湘骚。枳棘虽暂栖，六翮终翔翱。努力祖生策，万里乘长飙。
读太白望九华赠青阳韦仲堪诗感赋
作者：张宝森
朝代：清

我读太白诗，如见太白豪。青阳有韦生，名山同游遨。莲花亭亭出渌水，谁其卧者赤松子。相期携手凌紫霞，俯视云台若敝踪。青莲仙人不再来，韦生韦生安在哉！九华山中何所有，但见玄猿白鹄悲吟而徘徊。空江月明几千年，采石谁放宫袍船。我欲临流一长啸，夜深恐惊鱼龙眠。吁嗟乎！丈夫在世贵行乐，安能摧眉低颜就羁缚。夜郎万里仍生还，笑尔公卿枉谣诼。名山有约不可忘，端委何如在岩壑。有诗须乞太白灵，有酒须酹长庚星。他时白鹿青崖路，重访芙蓉九朵青。
九日王秀才携酒至
作者：张实居
朝代：清
体裁：古风

缤纷篱下菊，几枝带霜妍。物苟有至性，造化亦无权。故人携酒过，斟酌坐花前。狂歌无宫商，破琴不必弦。粗语桑麻事，稍稍及诗篇。爱兹重九名，不觉已陶然。
会仙山
作者：张实居
朝代：清
体裁：七言律诗

峻极中峰此独幽，天低日见白云浮。西来岳色孤烟秀，东望沧波一勺流。金简坛迷虚夜月，赤松迹杳凛高秋。不知山顶何年辟，流水柴门胜概留。
初秋偶题
作者：张实居
朝代：清
体裁：七言绝句

飒飒西风吹薜萝，炎天伏枕一时过。山中事事秋来好，只恐浮云变态多。
又赠宜雨
作者：张实居
朝代：清
体裁：古风

世人片言合，杯酒盟新欢。生死轻相许，酒寒盟亦寒。所以古君子，与人愧醴甘。虽言淡如水，水尚生波阑。
夜雪
作者：张实居
朝代：清
体裁：七言绝句

斗室香添小篆烟，一灯静对似枯弹。忽惊夜半寒侵骨，流水无声山皓然。
大游仙
作者：张实居
朝代：清
体裁：七言律诗

姑射仙人绰约形，初承帝命入天庭。霜清玉斧催修月，水冷银河看种星。汉女骖鸾云作旆，湘妃媵鲤雾为軿。金泥秘箓新雠罢，诏锡长生亿万龄。
寄怀王秀才
作者：张实居
朝代：清
体裁：七言律诗

如君莫叹少知音，万古文章一寸心。贱至侏儒犹有粟，人能澼洸亦多金。魂销别路梅初发，眼看闲窗草渐深。冀水燕山何处是，蘧蘧好向梦中寻。
山中即景
作者：张实居
朝代：清
体裁：七言律诗

两髻髼松曳葛裙，闲身许入野樵群。众禽见惯皆相识，五谷生成半不分。肌骨春来癯似鹤，心情病后懒如云。琴残弈罢先生醉，一枕高眠到日曛。
巫山高
作者：张实居
朝代：清
体裁：古风

巫山高，不可步。湘水深，不可渡。水有汹涌澎湃之波，山有屈曲崎岖之路。我欲攀缘狼虎来，我欲徒涉蛟龙怒。相思不相见，沾裳泪如雨。巫山高，空自高。湘水深，空自深。舟车非所愿，但愿人一心。
感遇
作者：张实居
朝代：清
体裁：古风

吁嗟问苍天，苍天何沕穆。生生与化化，总之属疑独。青女散霜雪，万物悉蛰伏。达人志功名，下士冀寸禄。大哉千载猷，巧迟宁拙速。轗轲忆生平，使我思毣毣。尝言徂远征，貂裘袭文縠。骏马比騄耳，宝刀号青犊。往来射平坂，驰驱猎林麓。鹰鹘多所获，皆是凤凰族。烽烟连四塞，中原正逐鹿。强众暴弱寡，荒陬□□□。我亦流离人，中怀旷若谷。前临大江边，波涛怒如覆。鲈鱼此处美，菰老莼丝熟。倚马眺金焦，凌空势矗矗。天堑南北分，峨舸发连舳。为咏横槊诗，流连而三复。洒泪望新亭，帆轻云龙逐。行行入石城，停留未信宿。夜半楚歌起，重围惊如簇。将军弃雕戈，士卒脱弓韣。须臾内变生，谈笑肆诛剭。辕门已系颈，仅尔免彝戮。丈夫气沮消，归途来仆仆。堕露饮木兰，残英餐秋菊。惆怅故乡秋，西风破茅屋。蓬蒿满阶除，凄怆墄下竹。存亡已相半，去者无竿牍。楼头狐昼鸣，墙外鬼夜哭。有园成瓦砾，松声犹谡谡。断木栖野鹤，残荷伴孤鹜。掩卷泣蓼莪，回首悲风木。架上藏父书，手泽不能读，日夜事桑麻，莨莠胜佳谷。凉风已届候，草木皆肃肃。为曰检衣裳，御寒无旨蓄。小时固庸庸，长大复碌碌。
桃花谷
作者：张实居
朝代：清
体裁：五言绝句

小径穿深树，临崖四五家。泉声天半落，满涧溅桃花。
清明
作者：张实居
朝代：清
体裁：七言绝句

桃花乍放柳初生，叶底春禽送好声。人在四围山翠里，斜风细雨度清明。
王烟客先生长白山图歌
作者：张实居
朝代：清
体裁：古风

泰山东北址，副岳惟肃然。茂陵刘郎封禅处，金枝玉叶尝绵绵。太常兴到山图出，千峰万壑相钩连。黑气淋漓走风雨，笔痕缥缈生云烟。会仙崔嵬三千仞，峰峦剑立树倒悬。大谷两嶂更奇绝，或如狮吼或象眠。源源不断绣江水，黛溪百折清且涟。展卷恍入翠微里，伏生范老同周旋。我家小山临黄谷，负耒独耕谷口田。闲上摩诃采芝草，却临黉堂酌醴泉。手握绿文蝌蚪字，寻真日日踏层巅。闻有仙人号白兔，倒骑白兔凌青天。仙人不知何处去，柴门流水今依然。
王秀才将卜居象山问风土因答
作者：张实居
朝代：清
体裁：七言律诗

休将风土问山翁，欲习山翁莫惮穷。有径皆穿红树里，无人不在白云中。花香鸟语随时变，水色岚光到处同。夜半柴门常不闭，南村颇有太平风。
落叶
作者：张实居
朝代：清
体裁：古风

西风吹落叶，解作凄凉声。一朝辞故枝，飘飘难为情。坐观此凋丧，我心亦不平。转盼阳春至，落者又复生。叶叶还如旧，妍绿映日明。始知天下事，待时贵无争。得失如循环，消长无定形。
赠宜雨
作者：张实居
朝代：清
体裁：古风

闻道衡门下，洋洋可乐饥。今兹历贫贱，斯言若我欺。兰菊虽可餐，不如藿与藜。芰荷虽可服，不如绤与絺。湘江无快语，监河有哀辞。人生苟困穷，自谋策难奇。北望望北斗，南望望南箕。只有空仓雀，与我同所悲。
雨后
作者：张实居
朝代：清
体裁：古风

雨歇山欲暝，夕阳在鸟背。孤亭淡清秋，花木有馀态。凉风四面吹，长空荡残霭。更望西南峰，窈窕秀如黛。山树互幽映，流泉舂云碓。独坐酌芳卮，明月来相对。
泸水
作者：张客卿
朝代：清

一水通蛮络，沉沉不计深。蛟涎连积雨，蜃气结层阴。毒草迷苍渚，繁花映黑浔。武侯炎渡后，烟瘴只今澄。
清明
作者：张客卿
朝代：清

落落逢佳节，闲愁病里深。片云来客梦，芳草乱乡心。不尽风花泪，何堪水竹吟。家山遗故陇，松柏意森森。
夏日田居
作者：张宣
朝代：清

携手踏莎行，微茫草径缺。幽人兴未已，芒屦穿林樾。村墟上暮烟，衣袂微风发。遥寻钟磬音，远公庐暂歇。乘兴复登高，东岭起明月。皓色坠深潭，清光见毫发。远树何苍苍，云峰忽出没。盘礴夜转深，零露浸履袜。
田园杂兴
作者：张宣
朝代：清

郁郁桑叶青，灿灿榴花赤。余亦朝市人，爱此园林僻。好动每招尤，静观多自得。园果何离离，随意熟堪摘。上者供甘旨，次以留嘉客。客至谈世俗，辄浮以大白。三径常荒芜，苔痕浸石壁。赖有数卷书，堪慰风雨夕。
盘山道中
作者：张宣
朝代：清

秋色集南山，雨余遍新翠。蜿蜒陟高岑，爽气千里至。夕照乱云霞，卷舒态殊异。涧泉流淙淙，泠然濠濮意。山深富岚烟，谷窅藏灵寺。马首瞻琅琊，青苍若鳞次。醉翁或在焉，便欲策游骑。
长淮泛舟
作者：张宣
朝代：清

今朝风色好，一叶渡淮西。渐见林移岸，方知棹隔溪。鸡声河墅午，帆动野云低。回首中都望，烟岚路已迷。
九江吊李忠武公
作者：张宪和
朝代：清

决机有胜算，攻坚良独难。龙骧昔扬旆，赤羽映江干。戎帐互包络，鳞屋在中蟠。洗甲易朝爨，兵民两相安。移营阨山崄，窟穴幽厓寒。地雷迸烈火，函谷开泥丸。貙孽无留种，遗黎共摧残。累累京观间，功成转汍澜。成功不易居，兵法非一端。进取迫朝旨，何暇计复单。慷慨靴中刀，喋血犹未乾。斫地痛彭亡，智勇曾未殚。翳昔舣征棹，秋江白露漙。火攒如飞星，静夜成壮观。至今空垒下，石蕝没惊湍。事往若干载，悲来激肺肝。新祠霭松柏，留作甘棠看。
婴山读书
作者：张宪和
朝代：清

松阴敞青冥，岚翠滴庭宇。小池添绿波，知有夜来雨。涧曲通石杠，膏泉泻玉乳。泠泠非笙竽，锵锵韵自古。吟声与酬答，有如听搏拊。卷轴累世遗，琅玕积琼圃。勖哉淬掌勤，黾勉启聋瞽。高高直上峰，壁立谁能伍。持身贵挺特，先民有芳矩。
绿阴
作者：张宪和
朝代：清

长堤一碧望中新，画手终输造化真。蝉意本来耽密荫，马蹄曾未踏红尘。客涂烟景浑忘夏，南国莺花久失春。仁政似闻传种树，孝宽今日是何人？
送李素心之岳阳
作者：张宫
朝代：清

画舫中流芳草齐，临风张乐洞庭西。从官谕蜀通三峡，大将平蛮下五溪。衡岳云开鸿雁度，巴陵月落鹧鸪啼。好凭羽扇成雄镇，荒服于今靖鼓鼙。
饮沈惊生池馆
作者：张宫
朝代：清

嘉树俯城阴，居然爽气深。非秋常落叶，不夜有归禽。丘壑容芝草，冰霜耐竹林。主人山水志，谁与共清音？
挽张百熙联
作者：张家柱
朝代：清
体裁：联

视纪河间阮仪徵独际时艰，不假以年，未竟勋名有遗憾；是陆敬舆赵元镇一流人物，得安于位，生逢明圣胜前贤。
挽左宗棠联
作者：张家槐
朝代：清
体裁：联

生有自来，灵秀是衡山湘水所萃；死而后已，勋名在伊尹吕尚之间。
与中之再登揽湘楼
作者：张家矩
朝代：清

乞得间身暂故乡，菜佣驵侩溷何妨。洲浮烟树横官渡，帆带晴云下碧湘。老去山川浑梦寐，秋深风日足清狂。茶瓜急忆登楼别，粤秀吴趋道共长。
夜至九十六松山房次秋舫韵
作者：张家矩
朝代：清

闲云无定岫，百里渡江来。流水孤村夜，蓬门一笑开。旧题看画壁，新雨过苍苔。今夕山中月，清光照举杯。
武昌阻雪登南楼眺望
作者：张家矩
朝代：清
体裁：七言律诗

南楼独上暂凭阑，客思无聊触岁残。万里风尘悲短剑，武昌暮雪拥征鞍。燕云北望金台迥，乡树宵昏丙舍寒。向夕钟声人散尽，慈乌将子入林端。
挽张百熙联
作者：张家麟
朝代：清
体裁：联

从珠江使节，佐搜严探干之求，愿小子提命无忘，十载形违，北望燕云频引领；推学界人师，为朝野中外所属，叹我公讦谟未竟，三台星黯，南归湘水共怆神。
久雨
作者：张家鼎
朝代：清

不断连朝雨，林霏昼未开。桥低流水涨，山断湿云堆。漫作寻春约，谁能著屐来。鹊声空报喜，花外又轻雷。
登西林寺塔同雪庵兄作
作者：张家鼒
朝代：清

西林寺塔干云霄，盘空一气风萧萧。抠衣纳级鼓残步，豁然开朗忘尘嚣。九峰罗列如屏障，尺水春申在盆盎。阿兄指点赤松溪，目极云烟不可状。钟声隐隐脚底来，七重栏楯莲花台。乃知西方象教力，能使俗念须臾灰。市声鸦鹊都寂静，寰阓谁知有真境。铃语频催归去来，夕阳已下青松顶。
将登铜雀台过漳河
作者：张宸
朝代：清

跃马向三台，扬鞭漳水隈。寒沙势空阔，独鸟意徘徊。旧碛沈铜瓦，秋风起霸才。潺湲流不尽，枫荻自悲哀。
楚中秋思
作者：张宸
朝代：清

日落长沙枫树红，断猿啼处暮云空。可知昨夜乡关梦，身在寒烟万点中。
越中秋思·其二
作者：张宸
朝代：清

八月江湖起暮寒，青枫浦口角声残。更吹龙笛家家雨，一夜巴陵去住难。
送张翼西附马还京
作者：张宸
朝代：清

昨岁星霜共尔行，今年杨柳又啼莺。漳河铜雀淹新雨，燕市金台赴晓旌。我醉但题《鹦鹉赋》，君归重惜凤凰声。妆楼翠幕春无数，憔悴人间孙子荆。
新秋夜坐
作者：张尔化
朝代：清
体裁：七言绝句

露草凄凄虫乱鸣，花中独坐颇幽清。月明满地看松影，风响一林闻竹声。
列仙诗
作者：张尔岐
朝代：清

紫庭夜降玉晨君，面授灵威鸟迹文。指示分明方悟得，嵇康未是解书人。一颗冰桃落汉家，群仙争妒锦宫霞。当时不信元君诳，今日东风正著花。汉宫衰草夕阳寒，泪滴铜人久不乾。举手摩挲相慰语，海沤生灭本漫漫。注《老》争传河上公，文皇虚访拟空同。乘云瞥地呈灵幻，何怪文成与少翁。
列仙诗·其一
作者：张尔岐
朝代：清
体裁：七言绝句

紫庭夜降玉晨君，面授灵威鸟迹文。指示分明方悟得，嵇康未是解书人。
列仙诗·其三
作者：张尔岐
朝代：清
体裁：七言绝句

汉宫衰草夕阳寒，泪滴铜人久不乾。举手摩挲相慰语，海沤生灭本漫漫。
列仙诗·其二
作者：张尔岐
朝代：清
体裁：七言绝句

一颗冰桃落汉家，群仙争妒锦宫霞。当时不信元君诳，今日东风正著花。
列仙诗·其四
作者：张尔岐
朝代：清
体裁：七言绝句

注《老》争传河上公，文皇虚访拟空同。乘云瞥地呈灵幻，何怪文成与少翁。
壬寅春访元明先生张隐君归赋
作者：张尔岐
朝代：清
体裁：古风

绣水云湖间，距城近十里。爰有石隐人，诛茅托于此。我欲访幽踪，披衣凌晨起。徐步乘春风，云树互迤逦。道旁问耕夫，云此草庐是。榆柳翳柴扉，竹石森阶戺。斯须先生出，白发短覆耳。骨趫更神完，古意见冠被。询名各嗟讶，入坐略诺唯。烹茗发清言，纷纶具玄理。夕阳在树杪，欲去情不已。挥手寻归途，苍茫暝色里。
送张非闻还里
作者：张尔岐
朝代：清
体裁：古风

生世苦违异，退守诗书残。寥寥古人中，默求心所安。出语遭疑讪，孤踪良独难。吾兄自逆旅，坦然委肺肝。片言质要妙，曲折颇有端。视君方寄食，殊不忧饥寒。冥获或自笑，心战亦寡欢。内胜足天机，身穷中愈宽。时月一过从，开襟意为殚。虑余摇异说，发药相劘钻。往往切余心，惭汗同露漙。白璧陈座席，自觉多垢瘢。相资八年余，如镜正衣冠。忽闻当别去，朝夕越河干。北堂有慈命，于理难盘桓。惜此良友远，致词不觉繁。愿各励终始，莫变青与丹。
明妃
作者：张尔庚
朝代：清

掖庭咫尺弃长门，岂独穹庐足断魂。金屋何人烟草没，得名千载亦君恩。
秋日漫兴
作者：张尔庚
朝代：清

梦转百思动，拥衾闻远钟。疏窗晓色冷，孤榻野情浓。善病癯犹鹤，难驯性自龙。劳生多感慨，怀古将奚从。
落花
作者：张尔旦
朝代：清

吹开吹落只匆匆，恩怨都难问晓风。细草自黏残雨碧，斜阳犹照别枝红。伤心茵溷皆前定，瞥眼云泥判此中。三月江南春似海，断肠知有几人同。
题蒋伯生丈所藏钱东涧东山唱和图
作者：张尔旦
朝代：清

丈室香镫旁翠微，维摩天女宛相依。吟成花雨缤纷里，应有迦陵作对飞。檀板金樽不遣悲，落花风悄鬓丝吹。新亭几点残山碧，看罢沧桑替画眉。
题蒋伯生丈所藏钱东涧东山唱和图·其一
作者：张尔旦
朝代：清

丈室香镫旁翠微，维摩天女宛相依。吟成花雨缤纷里，应有迦陵作对飞。
题蒋伯生丈所藏钱东涧东山唱和图·其二
作者：张尔旦
朝代：清

檀板金樽不遣悲，落花风悄鬓丝吹。新亭几点残山碧，看罢沧桑替画眉。
上滩
作者：张尚瑗
朝代：清

顺流船似箭，逆流船似绊。衢睦地势殊，牵挽程难算。江底清无泥，齿齿白石粲。船石相磨治，荦确冰初泮。深者四五尺，浅或未及半。牵船蹋冰行，挽衣不掩骭。胶浅难施，肩舁杂呼唤。已前而复却，欲迎或还捍。一滩抵数里，一里或数滩。滩滩行相续，侵晓到日旰。惶恐黯黕名，熟闻心已惮。岂识瀫纹江，惊湍尔许悍。长歌行路难，击楫发三叹。
九鲤湖
作者：张尚瑗
朝代：清

艰哉观澜亭，所历皆悬度。过此鸟道绝，从游慄相顾。途危景益佳，兴发情无怖。身非邺侯骨，暂作壁间步。强半蛇螾曳，有时猱玃骛。磴断体欲缒，根蟠足稍驻。琮琤丝竹涧，烂漫琪玕树。擘水石双门，挂岭玉三柱。却望珠帘垂，银潢屑烟雾。直下去无几，邅回劳予溯。湍驶何潺潺，褰裳不可渡。长啸向白云，茫茫苍霭互。
仙霞关
作者：张尚瑗
朝代：清

七闽路与中原通，怪事咄咄惊天公。冈连岭复云树匼，飞鸟不度猿猱穷。微茫一线走绝壁，谁凿溟涬开鸿蒙？二十八盘尤斗绝，路难直似摩苍穹。王公守国天设险，崤函轘辕自古崇。兹岂小巫怯百二，偏隅冷落箐篁中。正恐五丁力不到，无诸倔强凭豅谼。尔来文物盛唐宋，舟车衢信当要冲。蛇形蟠曲甃磴道，史浩于此开榛丛。宋明王孙两遗种，哀哀望帝啼鹃红。日者井蛙跳涔水，高拥黄屋弯朱弓。阴平夜追渠帅缚，昆仑电扫巢穴空。虽云负固不可恃，车箱箭筈名益隆。热行五步一回首，仆夫告瘁心神忡。残旗折戟渺何许，故垒瓦砾馀蒿蓬。淙淙飞泉下幽壑，輣冲百道鸣丰霳。回溪互证前路失，恍惚七圣迷崆峒。南风不竞自天道，嗟哉竖子时无雄！欲呼真宰铲叠嶂，永俾灌莽无伏戎。左鼓右旗列几案，拖舟舁轿从西东。怀古登危重兴叹，溟茫襟袖侵霿雺。
余和东坡石鼓诗观察牧仲先生亦用其韵见投再次奉赠兼柬令贻
作者：张尚瑗
朝代：清
体裁：古风

北宋以来古调稀，倔奇独数东坡叟。攀韩提白追少陵，庐陵宛陵皆却走。释褐初年判凤翔，八观佳句流人口。遂令学步似者难，宝玉当前瓦砾后。于今作手推商丘，云梦罗胸吞八九。切泥独淬汉江流，射札偏穿董泽柳。有如樊侯拥大盾，嗔目斯须饮一斗。纷纷债帅何足当，木絓两骖戟钩肘。由来七字分藩篱，无异嘉禾别稂莠。难将时代论后先，文笔颉颃皆好友。公于眉山真嫡嗣，威凤将雏灵鹊㝅。无端俗耳耽淫哇，两部池塘聒蝌蚪。郑鼠椟藏荆凤贵，流传谬种愚童耇。依人作活终后人，狂走躇阶惟所嗾。自悼菰芦识见陋，目眩商彝与周卣。渊海灵源浩莫探，深池瞎马悲盲瞍。企踵俊厨心所向，蚁封无路登岣嵝。忽辱阳春和里辞，殷勤拂拭情何厚。难邀顾况一看人，何意孔融知有某。长歌跌宕辞俶诡，千汇万状无不有。句奇欲敌弥明鼎，韵难屡叶云栖杻。软红十丈东华尘，车如鸡栖马如狗。几处揶揄逢路鬼，穷年漂泊嗟桃偶。富儿肥马意气扬，明月夜投空掉首。诚知欲益常反损，但愿无人来击掊。先生识趣与众殊，人弃何妨我独取。此心便与坡公似，湔祓偏多在泥垢。不忝游踪故故同，郁孤奉使黄州守。作诗聊为志感激，敢附青云名不朽。好在莲花幕下人，灵光赋笔王延寿。
太学石鼓歌用苏子瞻原韵
作者：张尚瑗
朝代：清
体裁：古风

呜呼古来神物显晦不可常，轶事难从讯遗叟。掩抑千年忽昭揭，蛟龙撝护五丁走。鲁宫魏冢竹素书，祇今一二诵人口。烟销煤烬行复著，何疑猎碣初唐后。尔日陈仓披草看，十亡其一惟存九。剜刮土花拭苔绣，琅琅炳若天星柳。遂令流传遍好事，周庙錞于甄墓斗。韩公苏公诗继作，淋漓大笔字运肘。聚观日多口日众，疮痏弹射争好莠。由来名盛百毁生，疑信喧腾供恶友。此鼓自唐流至今，子复生孙雏哺㝅。立乎定哀指隐桓，零编断字皆蝌蚪。就令馀庆伪手造，已堪阅世称耆耇。何况宇文与嬴政，群言狋吽一夫嗾。圣朝崇儒兴礼乐，峨峨泮璧新鬯卣。虎观还闻聚学徒，鹿鸣曾说歌矇瞍。十碣依然尽无恙，灵文翕赩齐岣嵝。圜桥受学肩相差，古物摩挲手胝厚。韦带抠衣阶下谁，江表鲰生名氏某。观碑亦厕群英后，俯仰从前叹希有。司空解辨桐山鼓，中垒能知贰负杻。搜求茫昧须博物，奚惧坟羊与土狗。所嗟历劫仍至此，刘蹶嬴颠视若偶。丘墟已听几鹃声，辇载频回万牛首。向使仍前尚沦汨，牧儿蹴蹋荛童掊。直置金钟大吕间，陆离光彩人争取。自古成名在得地，清水难同浊泥垢。要之至宝不终弃，自分球图堪世守。琉璃质脆槠叶轻，斯须悦目旋彫朽。呜呼君不见方召功勋樊尹才，文字模糊石犹寿。
弹子矶
作者：张尚瑗
朝代：清

竞秀英州山，临江多俯瞰。观音与弹矶，巉绝奇尤占。划然千仞壁，削出长天堑。鸿蒙开辟时，鬼斧安拖錾。虬柯缕络之，蒙茸纷碧绀。乳窦小于拳，累然不容甔。相传广明贼，弹落金丸陷。雄非天山矢，险异蜀门剑。但见滩流驶，湍急不可缆。怀古夫如何，寒风江湛湛。
观音岩
作者：张尚瑗
朝代：清

巨灵施昆刀，劈破青玉笋。千里插江面，削平如概准。群冈互起伏，离立车连轸。独此琨瑶屏，截肪无粟疹。顶矗日黯黯，趾沉波泯泯。一线裂石罅，虚中驾阑楯。香华鬘陀像，澒洞栖谷牝。凄风飒然来，猱玃度必霣。安得立三分，言从伯昏暋。
谒韩文公祠
作者：张尚瑗
朝代：清

总角诵公文，不啻编三绝。半世味公道，无能剑一吷。维公不朽姿，薄云贯虹蜺。谤伤与夸眩，两者均蠓蠛。氛氲一瓣香，万古应同爇。举举何未生，敢云景行切。潮阳谪宦区，偶然鸿爪雪。借此涤炎陬，海滨斗杓揭。湖流漾清派，峰势环飞岊。江山衔明德，临眺心神澈。白云飘檐楹，恍忆灵旗掣。史公识尊圣，世家表弟子。后虽未敢例，义在可窃比。济济伊洛徒，游扬复罗李。韩门数入室，若籍湜服喜。唐宋两朝史，附传共编记。匹夫百世师，坡言得之矣。配禹尚非夸，传轲又何訾。荒荒海水南，明珠孕天水。过化遂成材，庙食芳蘋芷。虬枝侍郎木，桧楷同薿薿。
初冬多景楼寓目
作者：张尚絅
朝代：清

小阳天气佳，林表如散绮。蹑蹻恣野游，落叶万山紫。言寻最佳境，北固引屐齿。振衣上层巅，一步一迤逦。径转登危楼，江光生眼底。遐瞩渺无边，金焦成鼎峙。渀湃海门潮，突兀瓜步垒。回眸忽异境，龙埂接城雉。万井生炊烟，人语微茫里。兹楼俯崚嶒，千载思苏米。凭栏逸兴豪，感慨于焉起。三国枉雄图，六朝余故址。霸业委榛翳，一一皆可指。万古无端倪，独有寒江水。
过子陵钓台
作者：张尚絅
朝代：清

空台寂寞对斜阳，谁会山高与水长。在昔不知天子贵，而今但觉世人忙。无名江树层层绿，带笑山花细细香。千古高风留胜迹，估樯犹自避寒芒。
孝节诗
作者：张尹
朝代：清
体裁：五言排律

贯日天潢派，烈风大树枝。王孙陟屺岵，将种出闺帷。已怅登霞望，何堪寡鹄悲。丧过盥馔礼，祭泣蘋蘩诗。孤翼连云堕，同心穿冢随。头钗新少妇，腰箭好男儿。结解生前发，镮牵死后思。千秋罔极恨，几日未亡期。泉壤贲金玉，宗藩光鼎彝。根源良有托，风化振于兹。
夏夜杂书
作者：张履
朝代：清

人心固有藏，旧识不可除。我宅已三徒，梦不离故居。区区一艺事，病杂繇当初。十年不近乐，妙响方出虚。况乃此灵府，而以秽俗储。如何一荡涤，中夜起踟蹰。梦中获异宝，固握恐其遗。及觉乃空手，逌然用自嗤。生来本何有，死去复焉携。惟此真实性，敬以还两仪。愚夫夸积聚，志士爱声施。声施岂不广，一瞑奚所知。海水趋尾泄，坤腹含浑浑。更乘众脉出，散作万水原。水极良有反，天一还生新。新故互不息，可以观本根。人身亦如此，流衍恃元精。贵精终有竭，惟道乃长存。毋作柱史见，徒以养生论。植物多暴长，既长亦易枯。修竹长交翠，独与松柏徒。何繇而能然，劲节禀生初。君子尚刚正，小人习柔濡。霜风一振厉，蒲柳竟何如。予齿去其角，愈翼两其足。神？铸群形，默以寓钳束。奈后横目民，嚣然恣争逐。匪足走更先，善触不以角。所繇君相劳，政令日烦促。上治治其心，无形感自速。正身万物理，敬用告司牧。
夏夜杂书·其一
作者：张履
朝代：清

人心固有藏，旧识不可除。我宅已三徒，梦不离故居。区区一艺事，病杂繇当初。十年不近乐，妙响方出虚。况乃此灵府，而以秽俗储。如何一荡涤，中夜起踟蹰。
夏夜杂书·其三
作者：张履
朝代：清

海水趋尾泄，坤腹含浑浑。更乘众脉出，散作万水原。水极良有反，天一还生新。新故互不息，可以观本根。人身亦如此，流衍恃元精。贵精终有竭，惟道乃长存。毋作柱史见，徒以养生论。
夏夜杂书·其二
作者：张履
朝代：清

梦中获异宝，固握恐其遗。及觉乃空手，逌然用自嗤。生来本何有，死去复焉携。惟此真实性，敬以还两仪。愚夫夸积聚，志士爱声施。声施岂不广，一瞑奚所知。
夏夜杂书·其五
作者：张履
朝代：清

予齿去其角，愈翼两其足。神？铸群形，默以寓钳束。奈后横目民，嚣然恣争逐。匪足走更先，善触不以角。所繇君相劳，政令日烦促。上治治其心，无形感自速。正身万物理，敬用告司牧。
夏夜杂书·其五
作者：张履
朝代：清
体裁：古风

予齿去其角，愈翼两其足。神𡋺铸群形，默以寓钳束。奈后横目民，嚣然恣争逐。匪足走更先，善触不以角。所繇君相劳，政令日烦促。上治治其心，无形感自速。正身万物理，敬用告司牧。
夏夜杂书·其四
作者：张履
朝代：清

植物多暴长，既长亦易枯。修竹长交翠，独与松柏徒。何繇而能然，劲节禀生初。君子尚刚正，小人习柔濡。霜风一振厉，蒲柳竟何如。
夜归
作者：张履
朝代：清

层阴雪意交，扁舟路修永。来帆一黑中，舟子相声警。沿洄入前溪，风峭断冰打。深林几人家，隐约寒镫耿。渚禽宿未安，村犬吠还静。扣舷一以吟，思与夜俱冷。
妙香楼
作者：张履
朝代：清

虚楼纳众光，眺远目在眩。化机妙潜移，云物已多变。茭蒲千顷青，太湖绕匹练。可惜百万莲，零落凉波面。静观得本真，超神袪余恋。妙香如有闻，缥缈不可见。
山道步月
作者：张履
朝代：清

仙乎一月写虚空，巾拂飘然朗朗中。草树微光知著露，水天清籁略因风。峰阴忽觉当头闇，泉脉无端拨手通。此夕长吟谁与听，高寒鹤影忽飞冲。
村居杂咏
作者：张履
朝代：清

皂荚林边乱石垣，依然卜宅是南村。比邻儿女聚观客，赴市鱼虾先到门。新火微添蚕起候，圆沙浅印鹭眠痕。江乡风景真如画，并入田园诗细论。豆华寒雨过横塘，一曲晴虹挂水长。溪影定余云漠漠，林霏开正日凉凉。游鱼小侧清滩白，乱蝶低团浅草黄。已觉西风摇落意，柴门闲看拾枯桑。
村居杂咏·其一
作者：张履
朝代：清

皂荚林边乱石垣，依然卜宅是南村。比邻儿女聚观客，赴市鱼虾先到门。新火微添蚕起候，圆沙浅印鹭眠痕。江乡风景真如画，并入田园诗细论。
村居杂咏·其二
作者：张履
朝代：清

豆华寒雨过横塘，一曲晴虹挂水长。溪影定余云漠漠，林霏开正日凉凉。游鱼小侧清滩白，乱蝶低团浅草黄。已觉西风摇落意，柴门闲看拾枯桑。
步月
作者：张履
朝代：清

幽兴不能留，双扉手自辟。高树静无声，凉雪一村积。夜气决群蒙，野色洗孤魄。似身水中行，俯影乱竹柏。好风微欲无，余云澹将碧。拊我清旷胸，内外两不隔。
自东山渡湖至吴溇
作者：张履
朝代：清

白云淡写数峰晴，忽忽风蒲镜里行。落木无多逢雁蚤，沧波不极逐鸥轻。残钟晚呗双林寺，断剑秋华一字城。扫却苍凉怀古意，浮家少伯共平生。
舟中望慧山
作者：张履
朝代：清

一峰漏晴曦，一峰白云翳。须臾日过峰，并入空濛际。云净日散煇，山转峰殊势。峰峰自联绵，婉与行舟会。何必携屐登，空翠妙远睇。山坳树一丛，茅屋孤烟闭。此中傥有人，今我渺幽契。
落花寄铁父先生
作者：张履
朝代：清

落花已如此，春雨一何深。之子隔流水，荒鸡产暮阴。寥寥谷口迹，寂寂汾亭心。纷我慨多想，同君抱膝吟。
过邵伯湖
作者：张履
朝代：清

水行意如仙，苍波去浩渺。朗然空色中，物我同了了。湖外复有湖，断续疏林绕。风帆隔浦多，渔舍回洲小。微云交日光，澹澹浮虚杳。时见枯芦间，决起数沙鸟。
雨后登石公山
作者：张履
朝代：清

微雨洗秋山，我趣正与适。不辞石路滑，聊破篷窗寂。崖泉溅衣飞，林翠迎面滴。一道下临湖，轩字向空辟。浩渺天水交，混作太始白。幽洞启悬崖，危亭置高壁。深探岩乳垂，极眺湖烟隔。我欲上云梯，古苔绝人迹。裴回已夕光，霁月出寥碧。
壬戌下第南归，登黄鹤楼感赋三首·其一
作者：张履信
朝代：清
体裁：七言律诗

昔人此地建高楼，振策登临最上头。云鹤只今陈迹杳，风涛终古大江流。游仙有梦虚三岛，落木无边下九秋。回首长安天万里，倚栏凝望不胜愁。
壬戌下第南归，登黄鹤楼感赋三首·其三
作者：张履信
朝代：清
体裁：七言律诗

轩窗面面俯虚空，小憩招邀有道童。万里轮蹄行役倦，百年日月逝波同。荆襄征戍严烽火，风雨乡关滞雁鸿。楼上仙人应笑我，到来底事去匆匆。
壬戌下第南归，登黄鹤楼感赋三首·其二
作者：张履信
朝代：清
体裁：七言律诗

文章契合岂无神？振古仙才思不群。真赏一时逢太白，高名千古擅司勋。晴川芳草犹依旧，玉笛梅花可复闻。此日登临空作赋，茫茫百感对斜曛。
道中望长白
作者：张履庆
朝代：清

野绿夕阳横，高峰望长白。秀色一何深，杳与暮云碧。根腰围远树，苍翠半已隔。颇怀卜居情，尘鞅苦莫释。不知空谷中，几见幽人迹。
醴泉归途口号
作者：张履庆
朝代：清

曲曲溪流草木新，朝云暗淡静无尘。回头重有别离色，望里青山似故人。
暗香·和张笔芳梅花词
作者：张屯
朝代：清

溶溶夜色。向苔阶小立，临风横笛。香袭素裾，珠橤盈盈忍攀摘。最爱孤林淡月，写清韵、疏帘吟笔。卷绣幕，玉蝶飞来，春影堕文席。南国，境沉寂。正瘐岭梦回，冻雪犹积。翠弦欲泣，历尽冰霜不堪忆。还剩一枝瘦骨，疏竹外、石寒溪碧。闲看取、潇洒致，冷情自得。
登镇镜山书感
作者：张岏
朝代：清
体裁：七言绝句

依然绿水与青山，断壁盘空草不删。一自妖氛销歇尽，只余斜日照江关。
早游宝月台望七星岩
作者：张岳崧
朝代：清

侵晨发城隈，篮舆陟曾阜。朝曦散乌雀，澹霞薄林薮。依冈一再成，俯池六九亩。密林映石发，澌流涩溪口。延台循旧术，瞩壁削新剖。阡旭荡平旷，岩云郁昏黝。青碧嵌巉岩，梵宇杂户牖。于外宫厜㕒，叠复骈指拇。造物工雕锼，登临得幽眑。归途发遐心，愿从烟霞叟。
汉延熹华山碑拓本次朱竹君先生韵为梁茝林中丞题
作者：张岳崧
朝代：清

华碣巍巍并岳峙，赤文绿字难可磨。坤维一震石夜走，楮本犹得供摩挲。四明完帧幸披览，椒华吟舫频相过。长垣一纸入王邸，如鼎峙足传无讹。书者蔡郭颇聚讼，徐记洪释互切劘。集灵望仙此所纪，监掾市石何殊科。遗文祀志考礿祭，古物石鼓尊臼窠。当时建武礼从省，侯维安图铭可哦。二千石主是秩望，坛场共肃陈舞歌。歆芳禳札民所悦，吉祥揫敛仍骈罗。丰碑特纪延熹岁，京兆钦若爰磨蹉。此碑焜赫照岩麓，樵牧或被灵之诃。宜峙万古通沆瀣，金天神宅居同那。夫何陵谷秘奇迹，变迁岁月如流波。仅传毡蜡自赵宋，奚翅古乐聆云和。曾闻郭髯逮山史，佐史装制文无颇。笥河主人号精博，什袭宝笈森嵯峨。羽人古异出仙骨，毛女婉嫕回霜娥。莲华十丈开玉井，影落纸墨香痕多。中丞嗜古富搜讨，对此据案欣研摩。千金市骏有奇癖，传观众口咸呵呵。古色斑驳压万碣，墨痕光泽烦千螺。名花供养俪彝鼎，秘文璀璨同斗蝌。有明迄今盛款识，国初诸老观婆娑。宝兰堂增希世宝，恍忆登华披烟萝。观碑何须匹马驻，移石奚用千牛驮。点画上追峄山石，波磔卑视虞家戈。此本示我得古法，如导星宿探黄河。公携此册历桂筦，精气远耀光自他。愿公巨笔摹百本，南云寄我情如何。
涿州早发
作者：张岳崧
朝代：清

月华露叶望微茫，马色鸡鸣破晓凉。天上觚棱如梦远，故园风景与愁长。招邀却喜逢贤主，城市犹能说古皇。南去关河多胜概，惭无佳咏壮归装。
温泉
作者：张岳崧
朝代：清

秦冢今何在，唐宫迹已虚。玉池羞粉黛，金碗出邱墟。故事空千载，清泉尚一渠。振衣聊眺望，山色又征车。
赠梁章钜联
作者：张岳崧
朝代：清
体裁：联

凤质龙文，光华相映；景风淑气，仁寿同登。
八达岭
作者：张岳骏
朝代：清

莽莽塞云横，荒山匹马行。石林腾虎气，霜日惨雕声。野果乱红落，阴萝疏翠生。当年征战地，辛苦渡河兵。
祀灶夜宣南寓斋即事
作者：张岳骏
朝代：清

爆竹一城沸，镫花独夜寒。客愁催腊鼓，乡味入春盘。积雪窗光皎，坚冰屐响乾。颇闻烽火息，不惜酒杯宽。
简陈懿叔
作者：张岳骏
朝代：清

踵箕隘巷击毂行，巷南巷北居两生。一生觅句一校经，天寒同听辗冰声。朝来暖日醉虚白，茧足皲瘃行不得。并门十日疏过从，恍若千山万山隔。
少林寺
作者：张岳龄
朝代：清

少室矗空起，幽藏祇树林。传衣一席地，面壁九年心。我欲参方丈，微言不可寻。茅庵栖隐处，南望白云深。
挽左宗棠联
作者：张岳龄
朝代：清
体裁：联

古有社稷臣，以死勤事；生平知己感，何日能忘。
留别洪琼辉
作者：张岳龄
朝代：清

岂不惜俦侣，青山招我归。论文虚竹屋，避暑净荷衣。古道几人共，知音今日稀。思君当后夜，落月有余辉。
秋夜感怀同钟西耘孝廉
作者：张岳龄
朝代：清

凉飙入庭树，瑟瑟动秋心。华发随年改，孤镫与夜深。露香清晚菊，烟暝促归禽。不尽双江水，凭君独赏音。
答杨莘耕大令
作者：张岳龄
朝代：清

投笔竟何事，枕戈徒尔为。病多成我懒，才薄畏人知。峭石有奇气，寒花无媚姿。祇应返林谷，饮酒和陶诗。
南昌秋夜
作者：张嵩龄
朝代：清

秋气频侵袂，空宵独掩扉。愁来心易醉，客久梦难归。灯焰床头短，虫声户外微。起看乌鹊影，三匝向南飞。
流莺词
作者：张嵩龄
朝代：清

日暮听流莺，流莺啼不住。上苑春来又几时，深闺梦醒惊何处。初闻仿佛在东墙，又见随风出绿杨。睍睆枝头明似剪，绵蛮树底巧如簧。豪门争拥颜如玉，斗酒黄柑共相逐。宛转疑吹秦女箫，悠扬胜度吴娘曲。独有高楼粉黛人，年年夫婿怨飘零。鸳鸯独宿银屏冷，倚遍阑干不忍听。
将之闽中和定峰赠别
作者：张师召
朝代：清
体裁：七言律诗

万叠青山一叶舟，孤云野鹤两相犹。君才十倍犹坚卧，我技多穷只浪游。海气日腾迷北望，江花初发动人愁。心盟不与乡音改，海角天涯自唱酬。
节妇郑氏诗
作者：张师文
朝代：清

欲图相见在幽冥，月暗风摧痛雉经。女子一生斯不愧，丈夫千载有馀馨。全归节烈还天地，留取光辉照户庭。从此贞魂长聚首，寂寥灯火伴沧溟。
勤教堂联
作者：张师诚
朝代：清
体裁：联

士勤于读，农勤于耕，工勤于艺，商贾勤于执业，一事可资生，族少游闲，便是兴隆气象；祖教其孙，父教其儿，兄教其弟，伯叔教其犹子，百年思式谷，堂瞻名义，勉为孝友人家。
堂联
作者：张师诚
朝代：清
体裁：联

应视国事如家事；能尽人心即佛心。
对联
作者：张师诚
朝代：清
体裁：联

戒之在斗，戒之在色，戒之在得；职思其居，职思其外，职思其忧。
挽潘云浦联
作者：张师诚
朝代：清
体裁：联

一品荷崇封，北斗尚书徵燕翼；八旬尊上寿，西方生佛想螺容。
挽百龄联
作者：张师诚
朝代：清
体裁：联

五等列崇班，勋爵亚桓信躬谷；三营钟闲气，威名留楚粤江淮。
贺蒋攸铦寿联
作者：张师诚
朝代：清
体裁：联

寿考不忘，以颂申伯；德音是茂，有若泰巅。
集句联
作者：张师诚
朝代：清
体裁：联

为仁犹曰行仁，服膺弗失；于止知其所止，常目在之。
集句联
作者：张师诚
朝代：清
体裁：联

有忍乃有济；无爱即无忧。
集句联
作者：张师诚
朝代：清
体裁：联

洗心曰斋，防患曰戒；循法无过，修礼无邪。
集句联
作者：张师诚
朝代：清
体裁：联

自新新民，止于至善；先觉觉后，求其放心。
九日登黄鹤楼
作者：张希良
朝代：清
体裁：七言律诗

一上丹梯人境外，秋高霜洁大江空。洲沈鹦鹉波犹绿，山冷胭脂树半红。辞赋岂能经浩劫？楼台不断有雄风。与君醉把茱萸酒，鹤渚龙峰兴亦同。
唐棸庆墓志砖
作者：张常憙
朝代：清

幼读周雅诗，棸子识希姓。今读唐志砖，棸君厥名庆。君籍本秦中，来禾世已更。卒葬依祖坟，也合首丘正。志文不支离，无取词锋横。书者不著人，朴质笔破硬。想见幽竁藏，沈霾九泉迸。文字显有时，会逢农耒柄。蜡泽与苔华，纯黝光交映。刚暮绣黹停，裁笺发短咏。无异碑生金，不敢砖磨镜。一笑艳妻笺，何事别毛、郑。
巧对塾师句
作者：张幼丹
朝代：清
体裁：联

曝腹曝书书满腹；正心正笔笔从心。
福州吕仙宫联
作者：张幼舟
朝代：清
体裁：联

岧峣瞰五虎以遥，万重碧海，安得扬帆蜃窟，弭节麟洲，游神山中方丈蓬莱，翩然随仙侣排空，鸾翔岛屿；缥缈扈六龙而后，一朵红云，正当香送御炉，班联仙杖，数建章外疏星淡月，恍若见臣僚拜阙，鹄立通明。
挽张百熙联
作者：张广栴
朝代：清
体裁：联

廓清寰宇是初衷，讵期振靡起衰，臣志欲伸臣力瘁；涕泗纵横抗遗疏，话到外交隐患，主恩未报主心忧。
贺张百熙60寿联
作者：张广栴
朝代：清
体裁：联

先浴佛二日而生，衡岳精英平格寿；喜长沙一星有耀，曲江风度化枢功。
兴济道中
作者：张庆恩
朝代：清

黏天草色碧萋萋，人影斜阳杂马蹄。去日曾经花满树，归来但见絮沾泥。情知熟路无庸问，事有伤心每怕提。漫道离家百余里，在途一日亦羁栖。
凌虚阁夜坐
作者：张序
朝代：清

萧然一榻野云湾，缕缕春愁未尽删。祗讶涛翻孤枕上，几忘楼在万松间。渔镫对出东西岸，钟韵周回上下关。为爱沙村新月满，起搴疏箔看苍山。
飞来寺
作者：张序
朝代：清

千年檐卜四围开，香里悠然上古台。三塔远从烟际出，一帆斜自洱西来。旗亭过雨行人集，梵阁衔杯老衲陪。醉后休谈天宝事，夕阳荒驿野猿哀。
靖江城楼
作者：张应兰
朝代：清

皂雕风卷戍楼烟，官鼓催人又一年。如此头颅明镜里，向谁肝胆宝刀前。江山灵气归屠狗，乡国愁心付杜鹃。有约钧天同日听，海东回首正茫然。
晚至忠信墟
作者：张应庚
朝代：清

山晚月初上，霜林起暮寒。炊烟破归鸟，溪水落渔滩。墟散人声寂，农闲岁事阑。夕阳无限好，不厌几回看。
梅州寄黄鹤楼
作者：张应庚
朝代：清

经旬尘市作句留，偷得闲身汗漫游。凉意渐添桐叶雨，山光浓压木兰舟。猪肝闵贡原多累，龙性嵇康未易酬。料得乡怀千里共，连朝风信报新秋。
挽姚祖同联
作者：张应昌
朝代：清
体裁：联

臣谟望重范韩，有孝有德，有守有为，朝野共钦严正性；父执交深管鲍，同榜同庚，同官同社，后先并失老成型。
挽梁宝常母李太夫人联
作者：张应昌
朝代：清
体裁：联

锡龄膺异数殊恩，忆昨岁霓旌，捧诏还辕，节省胪欢传盛事；诒谷播清芬宏泽，念吾乡鲸浦，歌丰击壤，蒙庥有自颂徽音。
挽许修门联
作者：张应昌
朝代：清
体裁：联

五十年父执深交，申以盟誓，重以婚姻，忆岁在庚寅，犹扶疾哭吾翁馆舍；三四代家声济美，子为词臣，孙为贡士，数榜开甲乙，曾及身见两世科名。
挽长子联
作者：张应昌
朝代：清
体裁：联

嗟吾多病爱闲，何堪垂老零丁，又折此刚强一臂；念尔母衰妇弱，未得抱孙慰藉，忍听他惨戚双啼。
斋联
作者：张应昌
朝代：清
体裁：联

扫地焚香，清福已具；粗衣淡饭，乐天不忧。
斋联
作者：张应昌
朝代：清
体裁：联

贪嗔痴，即君子三戒；戒定慧，通圣经五言。
斋联
作者：张应昌
朝代：清
体裁：联

阴阳风雨晦明，受之以节；梦幻露电泡影，作如是观。
自题国朝诗正气集
作者：张应昌
朝代：清

忠孝节义事，史传志乘详。咏叹兴感易，重此歌诗章。所以载笔者，联珠标群芳。英辞鼓正气，岂惟阐幽光。往古难尽数，断自今虞唐。醇化二百载，盛碑碣祠坊。但计歌诗篇，万首罗琳琅。所见择尤雅，阙者待补亡。一读一击节，其气至大刚。比日星河岳，如芝兰鸾皇。教痒塾妇孺，播管弦宫商。油然孝弟生，幡然顽懦良。胜彼志传文，长吟沁肝肠。愿传万本读，振世扶纲常。
自题国朝诗铎
作者：张应昌
朝代：清

吾儒吐言辞，于世期有济。岂徒累篇牍，月露风云字。乐府爱香山，陈事比贾谊。诗史称少陵，《三别》与《三吏》。文昌仲初俦，歌行亦其类。上德宣忠孝，下情通讽刺。闻者足警戒，言者无罪戾。箴诵师蒙职，兴观惩劝义。圣代求昌言，交儆励图治。咨诹拾阙遗，拜献补偏敝。惜哉充栋编，纷若散珠碎。不免闻见遗，曷资韦弦佩。披拣集众益，民生暨吏事。以充铭座词，以为采风备。
门联
作者：张应昌
朝代：清
体裁：联

家传孝友；里近忠清。
集句联
作者：张应昌
朝代：清
体裁：联

一生如土梗；万事皆波澜。
集句联
作者：张应昌
朝代：清
体裁：联

万事已华发；一身为轻舟。
集句联
作者：张应昌
朝代：清
体裁：联

举杯邀明月；焚香看道书。
集句联
作者：张应昌
朝代：清
体裁：联

偶陪上阁鹓鸾会；新管江南山水来。
集句联
作者：张应昌
朝代：清
体裁：联

入妙文章本平淡；逸群翰墨争传夸。
集句联
作者：张应昌
朝代：清
体裁：联

千古风流有诗在；一生怀抱与山开。
集句联
作者：张应昌
朝代：清
体裁：联

园中草木春无数；湖上山林画不如。
集句联
作者：张应昌
朝代：清
体裁：联

大隐本来无境界；胜游都为好山川。
集句联
作者：张应昌
朝代：清
体裁：联

天下苍生待霖雨；此间风物属诗人。
集句联
作者：张应昌
朝代：清
体裁：联

好作新诗寄桑苧；想当逸气吞江湖。
集句联
作者：张应昌
朝代：清
体裁：联

子固精神老坡气；茶山衣钵放翁诗。
集句联
作者：张应昌
朝代：清
体裁：联

寒香嚼得成诗句；新月邀将入酒杯。
集句联
作者：张应昌
朝代：清
体裁：联

忘身学草木；委怀在琴书。
集句联
作者：张应昌
朝代：清
体裁：联

惜花意欲春常在；落笔乃与天同功。
集句联
作者：张应昌
朝代：清
体裁：联

文章清逸世少比；胸次广博天所开。
集句联
作者：张应昌
朝代：清
体裁：联

方丈蓬莱多伴侣；木公金母相东西。
集句联
作者：张应昌
朝代：清
体裁：联

春能蕴藉如相识；风入襟怀只自知。
集句联
作者：张应昌
朝代：清
体裁：联

朗抱开晓月；高情属天云。
集句联
作者：张应昌
朝代：清
体裁：联

松柏有本性；林园无俗情。
集句联
作者：张应昌
朝代：清
体裁：联

江山助磅礴；烟月资清真。
集句联
作者：张应昌
朝代：清
体裁：联

江湖万里水云阔；草木一溪文字香。
集句联
作者：张应昌
朝代：清
体裁：联

玉琴瑶瑟倚天半；白波青嶂非人间。
集句联
作者：张应昌
朝代：清
体裁：联

瓣香急试博山火；好句真传雪窦风。
集句联
作者：张应昌
朝代：清
体裁：联

百岁真过客；一身为轻舟。
集句联
作者：张应昌
朝代：清
体裁：联

笔下江山转葱倩；云中楼阁自阴晴。
集句联
作者：张应昌
朝代：清
体裁：联

经行东坡眠食地；会访拾遗花柳村。
集句联
作者：张应昌
朝代：清
体裁：联

结念属霄汉；委怀在琴书。
集句联
作者：张应昌
朝代：清
体裁：联

绝须丝竹娱安石；能使江山似永嘉。
集句联
作者：张应昌
朝代：清
体裁：联

自有琴书增道气；只将诗句答年华。
集句联
作者：张应昌
朝代：清
体裁：联

至人无心亦无法；古者养民如养儿。
集句联
作者：张应昌
朝代：清
体裁：联

诗名官职称双好；丹桂灵椿并一时。
集句联
作者：张应昌
朝代：清
体裁：联

诗墨淋漓不负酒；江山雄丽洵宜人。
集句联
作者：张应昌
朝代：清
体裁：联

读书破万卷；落笔超群英。
集句联
作者：张应昌
朝代：清
体裁：联

闲看秋水心无事；久住西湖梦亦佳。
集句联
作者：张应昌
朝代：清
体裁：联

静坐观众妙；端居味天和。
元宵菊
作者：张应渭
朝代：清

百卉争妍岁已新，秋容点缀最宜人。飧英绛县颜如赭，载酒柴桑日正新。好与炎时同炙手，故将冷艳压寒津。灯宵无限衔杯兴，篱畔黄花也醉春。
丙寅人日巴江舟中
作者：张庚
朝代：清

人曰巴西客，凄凄江上心。乱山围楚望，孤艇入春阴。生计老弥拙，幽怀空自深。去年乡有信，枌槚已成林。
丙辰冬十月归途次济宁
作者：张庚
朝代：清

孟冬寒气肃郊原，日色荒荒望欲昏。一幅酒旗溪口店，数声牧笛枣林村。天涯游子心谁识，鲁国儒生道自尊。税驾任城寻古迹，长衢一片市尘喧。
北邙山歌
作者：张庚
朝代：清

北邙山头森宿莽，北邙山下堆丛土。渭水东流无尽时，邙山北峙常如古。前栽松柏摧为薪，后栽又复根轮囷。松柏不知前与后，后人何用泣前人。
张夏山行
作者：张庚
朝代：清

心目昨澄霁，望岳宁阳道。秾翠排空倾，万象成却扫。缠绵夜梦深，闪倏山窗晓。趣装入其麓，扬策渡丛茑。日高放云霏，群峰争奇巧。岚气漾空濛，秋光递清杳。疏立岩松直，乱拂渚蒲绕。茅屋不成村，林壑自多窈。沙涧既屡揭，硗冈亦重造。回旋尽日看，余晖澹尤好。风动响飞箨，霞散送归鸟。未曾凌绝顶，吾怀良已浩。
李方伯藏倪云林溪山无尽图
作者：张庚
朝代：清

清閟高人骨格奇，意趣岂复同凡儿。偶尔适兴写山水，冷致冽欲凌人肌。想是霞餐却火食，不然那得清如斯。此卷高尺长减仞，幽溪重复山逶迤。枯林一簇山之麓，林下深深置两屋。盖茅零落墙欲颓，屋后萧疏映丛竹。柴门不闭阒无人，烟波迤漾平侵门。旁通略彴亦将断，舟楫沈齧洲沙痕。崇峰侧岭绝蹊畛，荒寒似写乱后村。要是生当至元末，乱亡在在惊心魂。目有所伤手自应，岂惟迂癖成性存。此卷笔法尤可喜，细观不与常作似。山石居然王右丞，树木全逼营丘李。枯淡虽云是本色，神味须知备众美。世人但拟解索皴，谁向先生问具体。李君珍惜同隋珠，自云得之酒家胡。出坎藉茅非偶尔，定是迂翁神与俱。
漫成
作者：张庚
朝代：清

袁家山头晴霭暖，大佛寺前春流淙。青蒲出水仅三寸，白鸟过溪时一双。
自信阳历罗山孝感山行
作者：张庚
朝代：清

丁丁樵斧隔溪响，淰淰山云出谷寒。野屋傍崖随意构，小桥横版趁蹊安。为贪好句低头觅，失却奇峰到眼看。穿过松林下坡去，人家一簇稻田宽。
采桑词
作者：张庚
朝代：清

采采复采采，柔条与老枝。浑忘纤手破，只是怕蚕饥。不惜辛勤饷，终朝更达晨。他时成锦绣，知上阿谁身。
采桑词·其一
作者：张庚
朝代：清

采采复采采，柔条与老枝。浑忘纤手破，只是怕蚕饥。
采桑词·其二
作者：张庚
朝代：清

不惜辛勤饷，终朝更达晨。他时成锦绣，知上阿谁身。
登五峰山顶
作者：张度
朝代：清

苍龙作势从天来，近城忽尔围屏开。山回峰转缘城拱，清润直接庭阶苔。神游东海山，飘渺蓬壶仙。淜湃不可到，此得登层巅。陡然矗上三千丈，东西洞庭遥相向。跬步直欲叩天阙，金阙玉节云霞降。上望清溟何所有，猎猎罡风刮耳吼。回首尘寰势若走，大笑蝇声城一斗。广陵琴，渔阳鼓，金根赐，秘器腐。贵人名士皆黄土，沧桑有几时，蟪蛄苦不知。今人笑昔后笑今，孰为智慧孰为痴。江山若此，胡为不归？碧厓桃花落，画溪梅雪霏。日月如逝水，往者不可追。宁作信陵醉，无为阮籍悲。江山若此，胡为不归？安能俯首戢翼闭樊笼，使我不得翀霄飞。
过陈二如读书处
作者：张度
朝代：清
体裁：七言律诗

碧山栖止著《玄经》，来叩柴门半启扃。岚气湿衣庭际落，泉声绕屐竹中听。素琴常挂同元亮，木榻将穿似管宁。日暮空林猿鸟散，卧看明月上松棂。
重过惠应寺
作者：张度
朝代：清

来寻招隐地，野趣足盘桓。怪石支茶臼，幽藤补药栏。清秋林响静，长昼葛衫寒。木识浮生理，皈依问懒残。竹色千霄直，闲房开翠微。人穿萝薜径，僧制芰荷衣。篱果随时落，溪云傍晚归。愧非元度逸，常得息尘机。
重过惠应寺·其一
作者：张度
朝代：清
体裁：五言律诗

来寻招隐地，野趣足盘桓。怪石支茶臼，幽藤补药栏。清秋林响静，长昼葛衫寒。木识浮生理，皈依问懒残。
重过惠应寺·其二
作者：张度
朝代：清
体裁：五言律诗

竹色千霄直，闲房开翠微。人穿萝薜径，僧制芰荷衣。篱果随时落，溪云傍晚归。愧非元度逸，常得息尘机。
石门精舍
作者：张延祚
朝代：清

凌晨多爽气，小驻依薜萝。白云补石罅，清风出岩阿。朝旭华远岫，残星逗遥波。露珠何的烁，草木争阿傩。凭栏供眺望，即景还摩挲。萧然拟出世，其如骨肉何。空谷无人来，当昼乃逾静。峰高绝鸟喧，露圆筛日影。余墨剩浅池，微香发古鼎。更衣翻短襦，盥手汲素绠。瞑目得奇观，漱津当香茗。习静垂湘帘，午钟发深省。
山行
作者：张延祺
朝代：清
体裁：七言律诗

春雨初晴暖不禁，消闲策蹇入山林。水因穿石归溪缓，鸟为成巢择树深。负米僧归云外寺，采薪人卧涧边阴。无穷野色留吟眺，寄傲烟霞有素心。
挽张百熙联
作者：张延禧
朝代：清
体裁：联

荷我公一往深情，白祫遄征，驻马曾陪燕市酒；后先子两旬而逝，赤山黯淡，啼乌怕听杏花天。
偕诸季展先墓因宿山家
作者：张延邴
朝代：清

小住山家亦有情，殷勤鸡黍间藜羹。白云虚我十年约，青嶂邀人一日程。脱叶鏖风惊夜雨，破窗透月稳秋晴。老来诸季联床少，为感松楸语五更。
雨后杂兴
作者：张延邴
朝代：清

溪面游鱼唼柳花，溪头竹屋住渔家。夜来新涨添三尺，短尽前滩芦荻芽。巾箱花片隔年收，雨甲烟苗种不侔。更与童孙教莳法，预编黄竹引牵牛。
雨后杂兴·其一
作者：张延邴
朝代：清

溪面游鱼唼柳花，溪头竹屋住渔家。夜来新涨添三尺，短尽前滩芦荻芽。
雨后杂兴·其二
作者：张延邴
朝代：清

巾箱花片隔年收，雨甲烟苗种不侔。更与童孙教莳法，预编黄竹引牵牛。
新秋遣怀用刘计亭暑中漫兴韵并寄
作者：张延鐄
朝代：清
体裁：七言律诗

水近轩楹山近楼，残霞烘处夕阳收。稔知瞥眼皆陈迹，何用清歌起暮愁。花柳队中狂子弟，马牛风里故交游。吾曹正坐清醒病，短发单衫对素秋。
雪后江村道中
作者：张延鐄
朝代：清
体裁：七言律诗

生憎白雪化泥沙，又怕桥危取道斜。驴瘦背能胜病客，村荒梅解作新花。遥峰影断颓云度，老木声干饿雀哗。清兴满怀吟不就，空涎小市曲盈车。
寄万鹤峰
作者：张廷兰
朝代：清

晨兴蓬户掩，凉意在庭柯。落叶前阶满，秋声昨夜多。故人隔溪水，诗思寄烟萝。曾有黄花约，西风策蹇过。
访圆桐道士不遇
作者：张廷兰
朝代：清

西风卷黄叶，秋气满空山。乃与二三子，来游云水间。古松盘谷口，飞瀑绕禅关。问讯烧丹客，疏泉夜不还。
为月担写白海棠
作者：张廷寿
朝代：清

低亚花枝放未迟，墙阴石畔最宜之。羞他红烛来相照，素口檀心睡起时。
乐府短章
作者：张廷寿
朝代：清

国有大鼠，民饥岁凶天不语。异姓为骨肉，臂折接以木，木中有虫蚀心腹。趋如风，赴如火，反风挈火来烧我。城虎食人肉，野虎食人骨。食肉务尽肉，食骨务尽骨。馋犬在路旁，饿死草中没。
今我
作者：张廷寿
朝代：清

今我忽不乐，东风吹罗裳。之子隔朝夕，焉能返故乡。屏营念良夜，忧思断中肠。凉露迫林薄，明月回虚廊。寒螀壁中鸣，归雁天际翔。岁晚感萧瑟，回身入空房。欲采芙蓉枝，道路阻且长。
何步樵少尹索题看剑引杯图二首
作者：张廷寿
朝代：清

捧海浇萤意气遒，处囊几个得封侯。风胡薛烛无人问，谁信寒光出斗牛。得失何须问老军，悠然世事谢纷纭。中山一醉无荣辱，坐对红颜到夕曛。
何步樵少尹索题看剑引杯图二首·其一
作者：张廷寿
朝代：清

捧海浇萤意气遒，处囊几个得封侯。风胡薛烛无人问，谁信寒光出斗牛。
何步樵少尹索题看剑引杯图二首·其二
作者：张廷寿
朝代：清

得失何须问老军，悠然世事谢纷纭。中山一醉无荣辱，坐对红颜到夕曛。
初夏即景
作者：张廷寿
朝代：清

葛帔随风软，炉烟一缕斜。凭栏迟凉月，影上紫微花。
吊骆义乌墓二首
作者：张廷寿
朝代：清

文章正气挟风霜，莫恨当年宰相盲。假使蛾眉能爱士，千秋谁识骆宾王。晓发军山日正初，墓门松柏自扶疏。先生落魄终全节，敢笑裴公藻鉴虚。
吊骆义乌墓二首·其一
作者：张廷寿
朝代：清

文章正气挟风霜，莫恨当年宰相盲。假使蛾眉能爱士，千秋谁识骆宾王。
吊骆义乌墓二首·其二
作者：张廷寿
朝代：清

晓发军山日正初，墓门松柏自扶疏。先生落魄终全节，敢笑裴公藻鉴虚。
咏针
作者：张廷寿
朝代：清

剧怜辛苦手中轻，一寸拈来一寸情。磨到光时方有用，尖从刺后始无声。偶凭投芥交原合，为想添花巧更生。何事深闺停不语，鸳鸯绣出太分明。
唐宫词三首
作者：张廷寿
朝代：清

杨花落后李花新，兴废存亡各有因。谁向空中唾祸水，一天红日涌金轮。无愁天子在房州，何事迎銮乏远谋。不记庐陵幽废日，宫中亲自点牙筹。霓裳一曲韵悠扬，天上人间乐未央。却笑连宵烽火急，三郎犹自捉迷藏。
唐宫词三首·其一
作者：张廷寿
朝代：清

杨花落后李花新，兴废存亡各有因。谁向空中唾祸水，一天红日涌金轮。
唐宫词三首·其三
作者：张廷寿
朝代：清

霓裳一曲韵悠扬，天上人间乐未央。却笑连宵烽火急，三郎犹自捉迷藏。
唐宫词三首·其二
作者：张廷寿
朝代：清

无愁天子在房州，何事迎銮乏远谋。不记庐陵幽废日，宫中亲自点牙筹。
商人妇
作者：张廷寿
朝代：清

日暮刺船行，思君隔江水。道旁轻薄儿，看侬若桃李。妾住江水南，君去江水北。愿要作长桥，双飞复双宿。
回籍营葬时方客寄海陵二首
作者：张廷寿
朝代：清

漂泊浮萍一叶身，天荒地老最伤神。谁知云外有归子，只恐江头无故人。璧重千金虽返赵，楼空万卷已烧秦。后来心事如麻起，独对斜晖泪满巾。元真居处本无家，风雨尘埃志可嗟。自是孤飞难及远，谁令两鬓易添华。依人漫逐浮云薄，失路须防曲径斜。剑气销沈名利去，输他渔父问鱼虾。
回籍营葬时方客寄海陵二首·其一
作者：张廷寿
朝代：清

漂泊浮萍一叶身，天荒地老最伤神。谁知云外有归子，只恐江头无故人。璧重千金虽返赵，楼空万卷已烧秦。后来心事如麻起，独对斜晖泪满巾。
回籍营葬时方客寄海陵二首·其二
作者：张廷寿
朝代：清

元真居处本无家，风雨尘埃志可嗟。自是孤飞难及远，谁令两鬓易添华。依人漫逐浮云薄，失路须防曲径斜。剑气销沈名利去，输他渔父问鱼虾。
壶园中秋待月四首
作者：张廷寿
朝代：清

徙倚高楼待月来，虚空有影更裴回。关心欲向姮娥诉，无奈愁云总不开。悠然拨雾见青天，丹桂飘香客未眠。玉斧仙人如有意，破除凡例不论钱。清光今夜十分满，谁道扬州只二分。多少往来名利客，笙歌忍向月中闻。？懆秋风走十科，秦淮曾共酒杯多。今宵月色依然好，可奈方干已老何。
壶园中秋待月四首·其一
作者：张廷寿
朝代：清

徙倚高楼待月来，虚空有影更裴回。关心欲向姮娥诉，无奈愁云总不开。
壶园中秋待月四首·其三
作者：张廷寿
朝代：清

清光今夜十分满，谁道扬州只二分。多少往来名利客，笙歌忍向月中闻。
壶园中秋待月四首·其二
作者：张廷寿
朝代：清

悠然拨雾见青天，丹桂飘香客未眠。玉斧仙人如有意，破除凡例不论钱。
壶园中秋待月四首·其四
作者：张廷寿
朝代：清

？懆秋风走十科，秦淮曾共酒杯多。今宵月色依然好，可奈方干已老何。
壶园中秋待月四首·其四
作者：张廷寿
朝代：清
体裁：七言绝句

𢗳懆秋风走十科，秦淮曾共酒杯多。今宵月色依然好，可奈方干已老何。
女寄生殇
作者：张廷寿
朝代：清

弱质难延寿，空招紫玉魂。昙花惟有影，芝草本无根。宿雨浮朝雾，秋风淡夕暄。凄凉一盂饭，孤冢自黄昏。
如皋朱鞠裳茂才索题秋镫侍读图
作者：张廷寿
朝代：清

梧桐深青丹桂芳，华堂帘幕悬秋光。美人遥夜耀明妆，风裾雾縠鸣佩珰。修眉星的神扬扬，昆田玉拨映金梁。不为君歌伊与凉，亦不为君舞凤凰。屏山十二云锦张，为君婉娈陈缥缃。书仓富过湘东王，潜心玩索皆琳琅。花然锦帐犹未央，琼枝璧月争辉煌。我闻洛阳卢文房，妻子但解舂黄粱。如君风雅偕则臧，艳福仙姿谁颉颃。振衣应作三日香，读书肯悔十年偿。须臾云海沈苍茫，但听鸣鸡唤晓霜。
怀李芋仙沪上
作者：张廷寿
朝代：清

一瓣空同奉，清吟每梦君。西窗曾话雨，东野愿为云。温卷人前许，阄题酒后分。申江三百里，未使断知闻。
挽蒋步陶
作者：张廷寿
朝代：清
体裁：古风

昔日子过我，欢笑无与伦。今日我过子，气结不得伸。生死既异趣，人鬼亦殊因。谁能无怛化，宅心栖元神。功名尽黄土，富贵同飙尘。所以旷达流，行乐须及春。已往不可作，来者将代新。怜子更无嗣，兼少骨肉亲。遗稿渐零落，心血谁为珍。弱弟未成立，一棺徒逡巡。嗒焉丧厥偶，登堂念德邻。音容邈何许，对面如越秦。曷不忍须臾，竟尔反其真。倏忽遗世想，先我成古人。我来岁云暮，吁嗟骨已陈。前路正茫黑，况于忧患频。旦夕岂自保，日月驰两轮。毋为形所役，悠哉谢劳薪。
斋中鸡冠花盛开
作者：张廷寿
朝代：清

一种花曾耐久看，可怜红不倚阑干。雅宜窗畔添芳讯，漫向墙阴怯暮寒。露重不妨轻手折，秋深祇觉上头难。淮南已是登仙去，冷落霜天鹤顶丹。
日出行
作者：张廷寿
朝代：清

日出东南隅，照见横山道。昨夜寄书人，归时破清晓。破清晓，天鸡啼，佳人梦困碧窗西。一声唱落高月低，起梳云髻双眉齐。虚堂送暖卧清昼，玉容婵娟燕钗坠。轻车辚辚动微雷，凉风忽送征夫回。
春娘词二首
作者：张廷寿
朝代：清

种得杨柳叶，年年绿满枝。非关隔望眼，偏许斗要支。莲花自灼灼，莲叶自田田。藕丝截不断，花叶还相连。
春娘词二首·其一
作者：张廷寿
朝代：清

种得杨柳叶，年年绿满枝。非关隔望眼，偏许斗要支。
春娘词二首·其二
作者：张廷寿
朝代：清

莲花自灼灼，莲叶自田田。藕丝截不断，花叶还相连。
晤丹徒谈玉笙明经于广陵幕次二首
作者：张廷寿
朝代：清

天涯等是下场人，已分荒寒寄此身。君病疏狂我疏懒，一般沦落在风尘。说剑论琴两裸虫，萍踪难得此心同。重阳节后情何限，江上峰青一棹东。
晤丹徒谈玉笙明经于广陵幕次二首·其一
作者：张廷寿
朝代：清

天涯等是下场人，已分荒寒寄此身。君病疏狂我疏懒，一般沦落在风尘。
晤丹徒谈玉笙明经于广陵幕次二首·其二
作者：张廷寿
朝代：清

说剑论琴两裸虫，萍踪难得此心同。重阳节后情何限，江上峰青一棹东。
杨白花
作者：张廷寿
朝代：清

阳春三月杨白花，花飞满塘月满沙。一夜东风忽吹起，凭空送入深宫里。宫门冷落扃不开，翠华空望玉阶苔。中有美人自歌舞，赤龙不来赤凤来。宝帐氤氲满瑶室，影转华堂日初出。古来欢乐有时终，从此相思应更密。芳草天涯翠黛新，雨行清泪汉江滨。日暮重闺深闭绝，不见杨花愁煞人。
毛义檄
作者：张廷寿
朝代：清

毛义捧檄色然喜，张公掉头去不已。仲氏列鼎心骨悲，不如百里走负米。天阙西北地南倾，思欲补之嗟晚矣。不复更仕终母忧，自古纯臣必孝子。温峤之裾姜维书，二毛斑斑潘岳舆。
江上古迹四咏 其一 赤石亭
作者：张廷寿
朝代：清

朅来此地认残碑，蔓草荒烟一泪垂。山为帝游留骏迹，石经娲练烈燕支。铸成大错东迁后，鉴到前车北伐时。我访斯亭亭已圮，居人犹唱白云词。
江上古迹四咏 其三 采香径
作者：张廷寿
朝代：清

一曲霓裳舞正忙，迟明妃子理残妆。梦兰待博君王宠，斗草应偕姊妹行。十里亭台人隐隐，四山风月路茫茫。他年泛艇五湖去，满目蘅芜最断肠。
江上古迹四咏 其二 胥歌村
作者：张廷寿
朝代：清

阳春白雪倩谁调，楚客当年夜度昭。故国河山悲击剑，英雄途路怅吹箫。风寒芦渚馀生寄，月落苏台一梦遥。三尺属镂千古恨，至今怒涌浙江潮。
江上古迹四咏 其四 文选楼
作者：张廷寿
朝代：清

萧梁宫井已沈浮，此地空馀帝子楼。红豆开残三月暮，珠帘捲入六朝秋。山中景色烟云过，劫后文章日月留。每到登临一惆怅，繁华何必问扬州。
江上古迹四咏·赤石亭
作者：张廷寿
朝代：清

朅来此地认残碑，蔓草荒烟一泪垂。山为帝游留骏迹，石经娲练烈燕支。铸成大错东迁后，鉴到前车北伐时。我访斯亭亭已圮，居人犹唱白云词。阳春白雪倩谁调，楚客当年夜度昭。故国河山悲击剑，英雄途路怅吹箫。风寒芦渚馀生寄，月落苏台一梦遥。三尺属镂千古恨，至今怒涌浙江潮。一曲霓裳舞正忙，迟明妃子理残妆。梦兰待博君王宠，斗草应偕姊妹行。十里亭台人隐隐，四山风月路茫茫。他年泛艇五湖去，满目蘅芜最断肠。萧梁宫井已沈浮，此地空馀帝子楼。红豆开残三月暮，珠帘捲入六朝秋。山中景色烟云过，劫后文章日月留。每到登临一惆怅，繁华何必问扬州。
江祐剪刀
作者：张廷寿
朝代：清

黄鹄化凤凰，一举青天廓。不念旧时群，别觅高枝宿。将军车骑烂生光，何意片言不可复。富贵心意满，贫贱交情薄。还汝剪刀世风恶。
泰州晓发
作者：张廷寿
朝代：清

晓起催残梦，窗灯火半明。鞭丝调马疾，襆被压舟轻。澹月落孤影，荒鸡唱一声。行行冲雾去，盻见日东生。
淮阴侯二首
作者：张廷寿
朝代：清

世间恨事宁有此，韩侯乃不如雍齿。雍齿无功犹得侯，韩侯功成竟诛死。请假王制全齐为，汉树威望臣心非。有携赤帝大怒良蹑足，勋业愈高死愈速。不听蒯彻争龙兴，肯助陈豨效羝触。迎銮云梦甘成禽，臣罪当诛亦可赎。未央罗织断身首，功狗功人同一哭。人谓太公一块肉，分我杯羹帝心毒。高鸟既尽弓不藏，祗一功臣宜赤族。我读求贤诏、猛士歌，始知杀信良由后意多。钟室沈冤帝亦悟，牝鸡司晨奈尔何。吁嗟汉天子，畏雉如畏虎。吁嗟汉昭阳，制龙如制羊。拔龙爪牙去龙角，囚何醢越诛韩王。韩能兴汉必复汉，不尔产禄何由强。君不见戚姬人彘赵王死，万乘莫保妾与子，何况王孙一国士。矫矫韩侯孰知己，前惟漂母后吕雉。无侯刘忽诸有侯，吕侯功成竟诛死。母能活侯雉杀侯，生死英雄两女子。汉高祖，萧相国，知侯只得皮毛耳。国士乃为执戟郎，项籍重瞳宜愧死。
淮阴侯二首·其一
作者：张廷寿
朝代：清

世间恨事宁有此，韩侯乃不如雍齿。雍齿无功犹得侯，韩侯功成竟诛死。请假王制全齐为，汉树威望臣心非。有携赤帝大怒良蹑足，勋业愈高死愈速。不听蒯彻争龙兴，肯助陈豨效羝触。迎銮云梦甘成禽，臣罪当诛亦可赎。未央罗织断身首，功狗功人同一哭。人谓太公一块肉，分我杯羹帝心毒。高鸟既尽弓不藏，祗一功臣宜赤族。我读求贤诏、猛士歌，始知杀信良由后意多。钟室沈冤帝亦悟，牝鸡司晨奈尔何。吁嗟汉天子，畏雉如畏虎。吁嗟汉昭阳，制龙如制羊。拔龙爪牙去龙角，囚何醢越诛韩王。韩能兴汉必复汉，不尔产禄何由强。君不见戚姬人彘赵王死，万乘莫保妾与子，何况王孙一国士。
淮阴侯二首·其二
作者：张廷寿
朝代：清

矫矫韩侯孰知己，前惟漂母后吕雉。无侯刘忽诸有侯，吕侯功成竟诛死。母能活侯雉杀侯，生死英雄两女子。汉高祖，萧相国，知侯只得皮毛耳。国士乃为执戟郎，项籍重瞳宜愧死。
游狼山诸胜迹
作者：张廷寿
朝代：清

五朵莲花照眼明，登楼俯仰任吾生。听经有鹤高天净，拂麈无蝇大地清。海气朝蒸云串岭，潮声夜撼月三更。隔江便是江南路，惆怅秋风殢客行。
独不见
作者：张廷寿
朝代：清

罨霭房栊玳瑁梁，春风拂槛自然香。盈盈小试眉边绿，淡淡轻匀额上黄。宝鼎烟凝才卓午，水晶帘捲忽斜阳。如何相思独不见，使妾泪下沾衣裳。
狼山望海
作者：张廷寿
朝代：清

登山不望海，譬如登培塿。望海不登山，譬如望涯涘。东南佳气森郁盘，五山屹峙何巑岏。大海到此乃一束，屈曲盘旋回紫澜。冯夷鼓浪涌不去，六鳌戴之安于磐。波涛极目渺无际，奔雷激电鸣江干。万窍怒号木尽亚，天风琅琅催心肝。须臾落日晶光寒，眼前忽掷双金丸。痴龙昨夜睡初觉，疑是明珠势欲抟。匹练横飞数千丈，雪花捲入浮云端。管窥指测岂足念，登山望海斯大观。迂儒愁苦不得意，出门那识天地宽。未知当著几雨屐，山头且取杯中乾。
狼山竹枝词三首
作者：张廷寿
朝代：清

桃花峪口花争发，药草湾头草乱生。正是清明好天气，大家都唱踏步行。杨柳青青燕子飞，深闺料理作春衣。城南十里狼山路，尽是石家锦障围。一声山子怨婆娑，婉娩春光可奈何。未忍匆匆竟归去，半山亭上买多罗。
狼山竹枝词三首·其一
作者：张廷寿
朝代：清

桃花峪口花争发，药草湾头草乱生。正是清明好天气，大家都唱踏步行。
狼山竹枝词三首·其三
作者：张廷寿
朝代：清

一声山子怨婆娑，婉娩春光可奈何。未忍匆匆竟归去，半山亭上买多罗。
狼山竹枝词三首·其二
作者：张廷寿
朝代：清

杨柳青青燕子飞，深闺料理作春衣。城南十里狼山路，尽是石家锦障围。
白马谁家子
作者：张廷寿
朝代：清

白马谁家子，金鞍百宝妆。青丝当作鞭，紫丝当作缰。绣衣悬日月，被服何焜煌。后从千馀骑，飞扬经路旁。雕弓羽林箭，一发百鸟藏。不知人世上，复有鸾与凰。
石庄晤施汉章少府别后寄赠
作者：张廷寿
朝代：清

清晨动征铎，初日蔽林坰。高树郁苍荫，幽泉流古馨。飞尘属广路，冠盖何亭亭。玉骢夹杨柳，振缨谒华庭。欢言既倾洽，逸气浮沧溟。玉堂满虚籁，石壁纷遗经。主人敬爱客，清尊陈绿醽。避席请择言，油然谢酩酊。暮色下荒野，帘幕摇风铃。临轩玩夕景，白日忽已暝。泛泛水中鸥，皎皎原上萤。人生不自立，愧此七尺形。天地变朝暮，聚散如浮萍。归卧故山春，含情淡月棂。
童乌行
作者：张廷寿
朝代：清

南山有高树，寒乌夜绕之。得食哺其子，呜呜长不离。一旦母乌死，儿乌恻然悲。昔雏居有巢，今雏宿无枝。昔雏腹常饱，今雏啼恒饥。风雨雏何依，稻粱雏何知。折翼坠崖下，尔雏诚何为。愿从母乌去，肯受他雏欺。
西湖梅花
作者：张廷寿
朝代：清

东风送过六条桥，载酒西湖意也消。十里孤山随兴到，定然好句入诗瓢。
读留侯传书后
作者：张廷寿
朝代：清

终始心为韩，美哉文成志。韩亡乃归汉，出处必以义。大义经激发，曷敢生退避。副车一击之，大索咸阳地。亡命竟保全，此事关天意。圯桥黄石公，踪迹太诡异。一卷阴符经，作用判为二。何须从景驹，无宁事刘季。长事帷幕间，六合收指臂。复韩宜说楚，抗论明义利。横阳君成贤，敢请归以事。天心固有在，成也中道弃。谒者高阳生，倡立六国嗣。窃念六国中，韩宜拜其赐。胡为借箸筹，竟拂此君议。立韩终不久，适为楚所饵。以是知侯心，计之亦巳閟。鸟啄既堪悉，鸱夷更可愧。鸟尽弓不藏，终招人主忌。信何囚且醢，此事由自致。百尔方寒心，况敢居尸位。四皓荐诸庭，可代厥躬悴。岂慕万户侯，谷城聊自庇。明哲能保身，辟谷实虚伪。
谢文节号钟琴歌
作者：张廷寿
朝代：清

峄山之桐高不俯，风雨呵护蛟龙舞。山灵削作东山琴，从此精诚万万古。其名一十有六字，言言如出公肺腑。其旁更有叠山字，云是当年公手补。吁嗟此琴尔何不伴诸葛居隆中，抱膝遂定三分功。而独长依海上孤臣踪，琴之遇兮亦何穷。吁嗟此琴，尔何不为王门戴逵有，一朝破轸又谁咎。而独追随附公以不朽，琴之寿兮又何久。一弹兮洋洋，羁身茶坂心悲伤。再弹兮脉脉，苦忆护堂远相隔。三弹四弹兮凄以哀，天心已去兮不可回。赵家宫殿兮付离黍，厓山战舰兮成飞灰。别馆兮徘徊，采薇蕨兮唐石山隈。愿寻乾净之黄土兮抱夜月，而独上夫泉台。
赵忠毅铁如意歌
作者：张廷寿
朝代：清

蚩尤张雾天弥漫，弹章衣拟铭忠肝。清晨径向殿前奏，欲挽既倒之狂澜。金矿银矿发已遍，嗟哉此铁不易见。重卅六两尺半长，铭以铭辞经百练。当时以此锄奸胥，胆落委鬼寒光舒。风高殿上满四角，可惜如意意不如。吁嗟乎，可惜如意意不如，王阳奉诏旋登车。抚膺国事已如此，孤臣愿向宣州死。宣州一去不复还，耿耿丹衷照青史。岂惟公心劲不磨，公物亦足留山阿。碧花归来尚无恙，见公此物如亲我公，当日一再三摩挲。铁如意，铁如意，精金要作廊庙器，何为飘零无尺地。
送陈逸梅孝廉北上
作者：张廷寿
朝代：清

频年烽火话江城，壮志何时慰请缨。击剑敢谈天下事，上书又作日边行。短衫匹马长征客，白草黄云远塞情。珍重前途风雪紧，遥知此夜酒频倾。
重游狼山题壁
作者：张廷寿
朝代：清

去年八月秋风高，大江欲捲银波涛。故人邀我登寒皋，芒屩踏遍灵山鳌。兹山浮图接云汉，地维永镇天柱牢。诜乎云烟倚朱槛，凉飔吹人森毫毛。归来一病卧夕景，耳中犹闻声滔滔。今春游山兴尚豪，举足欲上心先忉。笑我不敢淩绝顶，题诗塔下还周遭。山鸟斜飞入松影，一声清磬收吟毫。
钱唐
作者：张廷寿
朝代：清

老去元龙意尚豪，潮头直接海门高。英灵千古难磨灭，一夜东风起怒涛。
阅历二首
作者：张廷寿
朝代：清

一盏寒灯照古今，诗人忠厚有遗音。幽忧自写呻吟语，犹是文章报国心。阅历风霜岁变更，长镵在手万缘轻。蟾辉照见婆娑影，疑是山妻饷晚耕。
阅历二首·其一
作者：张廷寿
朝代：清

一盏寒灯照古今，诗人忠厚有遗音。幽忧自写呻吟语，犹是文章报国心。
阅历二首·其二
作者：张廷寿
朝代：清

阅历风霜岁变更，长镵在手万缘轻。蟾辉照见婆娑影，疑是山妻饷晚耕。
青陵台
作者：张廷寿
朝代：清

斫桂作薪香愈烈，捣莲成粉丝难绝。美人心比金石坚，不愿同室愿同穴。歌舞销沈玳琩筵，春风秋雨思华年。香心不死郁双树，叶叶相覆枝枝连。我悲蔡文姬，远嫁应懊恼。更惜卓文君，少寡犹窈窕。鸳鸯蛱蝶有雄雌，青青只有青陵草。
题曹秉生小照
作者：张廷寿
朝代：清

年少遨游京国，翩然又念家山。调得养花心手，枯荣开落人间。
题王吉丞孝廉龙砂诗存三首
作者：张廷寿
朝代：清

武乡文里路回环，一叶扁舟数往还。何处钓游清梦稳，令人想煞富春山。才人渊薮旧根苗，毅魄忠魂赋大招。尽道龙砂山色好，张王戚贡话前朝。独树孤生气不前，子规啼血是何年。谁将五色娲皇石，尽补人间忉利天。
题王吉丞孝廉龙砂诗存三首·其一
作者：张廷寿
朝代：清

武乡文里路回环，一叶扁舟数往还。何处钓游清梦稳，令人想煞富春山。
题王吉丞孝廉龙砂诗存三首·其三
作者：张廷寿
朝代：清

独树孤生气不前，子规啼血是何年。谁将五色娲皇石，尽补人间忉利天。
题王吉丞孝廉龙砂诗存三首·其二
作者：张廷寿
朝代：清

才人渊薮旧根苗，毅魄忠魂赋大招。尽道龙砂山色好，张王戚贡话前朝。
题画
作者：张廷寿
朝代：清

墨汁三升饮未乾，生归何计疗饥寒。江干有恨虚全璧，日月无情走两丸。不作风波循世好，但留清白与人看。竹苞松茂冈陵颂，鲁酒从来淡薄酸。
题画
作者：张廷寿
朝代：清

芦苇丛中泊钓舟，月明如水满天秋。江湖梦稳渔家乐，不羡人间万户侯。
题秦淮女子赵小燕怜影图八解
作者：张廷寿
朝代：清

燕燕复燕燕，飞飞入谁家。昔依庭中树，今逐陌上花。一入平康里，新愁上蛾眉。多恐章台柳，攀析轻薄儿。不是郑交甫，谁遗神女珠。欲谐百年会，自解绣罗襦。锦纹双鸳鸯，拍拍戏横塘。翻惜野鸳鸯，不如家凤凰。凤毛有五色，文采映清晖。一朝不相顾，雄雌各自飞。欢去皖公山，妄住小姑溪。溪山镇相望，只听鹧鸪啼。八月湖水碧，悠悠送远愁。不见旧时剑，使妾双泪流。故人已如故，新人犹自新。山路夕阳下，可怜杨柳春。
常公挽诗
作者：张廷梅
朝代：清

横戈壮往毙蛮酋，见说文儒武更优。大节能全昔岭上，忠魂常绕浣花头。天恩叠沛簪缨续，史笔详书汗简留。良牧功勋难再睹，祗馀姓字永千秋。
挽张之洞联
作者：张廷棨
朝代：清
体裁：联

念旧感情殷，忆曩时衣锦荣归，一面竟邀钟厚爱；赐金苏涸困，恸此日哲人长往，终身无计报深恩。
常公挽诗
作者：张廷榴
朝代：清

军饷频筹万马屯，捐生慷慨报君恩。文章久已推青选，节义洵堪重紫阍。昔岭烽烟伸壮志，浣花俎豆慰忠魂。从知虽死犹生也，况有殊荣荫子孙。
唐高福墓志
作者：张廷济
朝代：清

开元片石缜于玉，高将军父曰延福。延福名福史不传，或以字行故不录。高氏五望渤海一，力士冯出非其族。李千里上金刚同，给事左右坐累逐。君养为子姓冒高，父以子贵君何恧。先天中诛岑萧窦，功拜监门朱紫服。员外置迁中大夫，终始哀荣礼以笃。力士阶封渤海公，来廷坊里兴祠屋。一扣钟礼十万钱，五硙日僦三百斛。事付林甫天心回，辔失辅国逆胆缩。贪痴可罪忠可褒，赠官不枉扬州督。君卒开元全盛时，丹旐风飞原白鹿。仓皇不从蜀道难，悲酸免共巫州哭。学士撰碑书者谁，院体精妍共结束。怀仁集书颍久颓，今见山阴真面目。一自石载三吴船，秦关碑肆镌还覆。笔画疲苶神已非，非特界文遗罫局。佳刻若此世所稀，书家日使千毫秃。曩是笑说咸阳农，柱础几何遭斫斸。
对联
作者：张廷济
朝代：清
体裁：联

槐花黄，举子忙；文选烂，秀才半。
岳祠铜爵
作者：张廷济
朝代：清

官家不要复提封，翻碍精忠报九重。长脚死贪刑白马，雄心生负饮黄龙。吁天北阙书千字，酹地西湖酒一钟。移荐金陀祠庙肃，灵旗风雨飒三冬。
建文二年湖州府铜权
作者：张廷济
朝代：清

纪元两字未全湮，逊国今看第二权。到底建文元不改，谁称洪武卅三年。尘劫沧桑一梦如，难从程史问遗书。顽铜真解兴亡恨，留与人间话革除。纪定家田籍入官，均粮一诏例从宽。应知当日持权者，不独湖民泪不乾。
建文二年湖州府铜权·其一
作者：张廷济
朝代：清

纪元两字未全湮，逊国今看第二权。到底建文元不改，谁称洪武卅三年。
建文二年湖州府铜权·其三
作者：张廷济
朝代：清

纪定家田籍入官，均粮一诏例从宽。应知当日持权者，不独湖民泪不乾。
建文二年湖州府铜权·其二
作者：张廷济
朝代：清

尘劫沧桑一梦如，难从程史问遗书。顽铜真解兴亡恨，留与人间话革除。
汉阳叶东卿以所得周遂启諆鼎送置金山书来属诗
作者：张廷济
朝代：清

平安馆中周鼎获，十有三年唯正月。宣王中兴挥天戈，功成猃狁既薄伐。锡贝作彝遂启諆，吉甫将毋同用戊。无专之鼎焦山尊，此前三年应曰伯。汉阳耆古古成癖，集录直过欧阳剧。不私所有藏之山，此意尤于人超越。金山眈眈雄淮南，不比焦山人绝迹。奠山只欠姬周金，数典未免此典阙。我阅年华几千百，刘蹶嬴颠驹一隙。何惜为君更行役，秦岭吴山谁主客。劳君刻画宠君文，曰勋曰多等竹帛。玉带今作忘年交，君与眉山已联璧。江涛滚滚水天碧，德云台高此安宅。期君他日溯江来，不数山樵一片石。
立春日自嘉兴之长兴谒邢佺山师
作者：张廷济
朝代：清

艑郎唱橹郭门西，三度冲寒到箬溪。万木风高帆景疾，五湖天阔冻云低。南园客病添新绪，东阁恩深恋旧蹊。又是匆匆逢卒岁，河桥落日乱鸦啼。
隋美人董氏墓志铭
作者：张廷济
朝代：清

杨花落尽隋宫树，幽珉犹记美人墓。雄龙雌凤欢几何，一十九年等闲度。裁文和泪秀庶人，花台非复当时春。金凫玉鱼世已出，传红写翠人空陈。阿？然豆太煎迫，帝子游魂归不得。古时尘满鸳鸯茵，地下相逢泪亦滴。祇今龙首草离离，三尺碑留董氏姬。莫叹容华易销歇，独孤免骂阿云儿。
隋美人董氏墓志铭
作者：张廷济
朝代：清
体裁：古风

杨花落尽隋宫树，幽珉犹记美人墓。雄龙雌凤欢几何，一十九年等闲度。裁文和泪秀庶人，花台非复当时春。金凫玉鱼世已出，传红写翠人空陈。阿𡡉然豆太煎迫，帝子游魂归不得。古时尘满鸳鸯茵，地下相逢泪亦滴。祇今龙首草离离，三尺碑留董氏姬。莫叹容华易销歇，独孤免骂阿云儿。
奉命供奉南书房恭纪
作者：张廷玉
朝代：清

箕裘弓冶不胜任，又许鹪鹩托上林。两世直庐明主泽，廿年书局老臣心。山樗敢望依神荚，土鼓偏教傍帝琴。惭听六宫人尽说，苏环有子荷恩深。
奉命充省方盛典总裁恭纪
作者：张廷玉
朝代：清

民瘼民依廑圣衷，频劳法驾出深宫。五年巡狩符虞典，万世安澜颂禹功。此日幸分青镂笔，当时亲傍玉花骢。难将荡荡巍巍德，写入金泥玉检中。
山中暮归
作者：张廷玉
朝代：清

林端鸦阵横，烟外樵歌起。疲驴缓缓行，斜阳在溪水。
春日赐金园间居即事
作者：张廷玉
朝代：清

溪流曲曲绕柴门，石作屏风树作垣。每与野人临水坐，梅花香里话君恩。
杂兴
作者：张廷玉
朝代：清

月亏方就盈，阳尽斯来复。静观天地机，回旋似轮轴。盛满易为灾，谦冲恒受福。所以贤哲流，秉心若虚谷。名高气益卑，位显心弥肃。大智询刍荛，殊勋谢舆服。常思重载车，不为再实木。以兹保初终，何忧易倾覆。吾愿读书人，休同晏子仆。我闻昔人言，苛政猛如虎。又诵《魏风》篇，硕鼠况贪取。嗟哉牧民人，煌煌绾圭组。乃以父母称，而为众所苦。驺虞有仁心，麟趾中规矩。蔼然太和气，千载如可睹。君子慎所择，休与毒兽伍。飘风不终朝，骤雨不终日。三复老子言，可知立身术。譬彼草木微，春华秋始实。气候苟不完，累累安可必。寄语功名人，进取休太疾。早荣亦早枯，易得还易失。默识乘除机，处满须防溢。
杂兴·其一
作者：张廷玉
朝代：清

月亏方就盈，阳尽斯来复。静观天地机，回旋似轮轴。盛满易为灾，谦冲恒受福。所以贤哲流，秉心若虚谷。名高气益卑，位显心弥肃。大智询刍荛，殊勋谢舆服。常思重载车，不为再实木。以兹保初终，何忧易倾覆。吾愿读书人，休同晏子仆。
杂兴·其三
作者：张廷玉
朝代：清

飘风不终朝，骤雨不终日。三复老子言，可知立身术。譬彼草木微，春华秋始实。气候苟不完，累累安可必。寄语功名人，进取休太疾。早荣亦早枯，易得还易失。默识乘除机，处满须防溢。
杂兴·其二
作者：张廷玉
朝代：清

我闻昔人言，苛政猛如虎。又诵《魏风》篇，硕鼠况贪取。嗟哉牧民人，煌煌绾圭组。乃以父母称，而为众所苦。驺虞有仁心，麟趾中规矩。蔼然太和气，千载如可睹。君子慎所择，休与毒兽伍。
秋阴
作者：张廷玉
朝代：清

镇日重云护板扉，秋寒容易透秋衣。数声风叶静时落，一片雨丝晴后飞。瓜蔓影中虫独语，蓼花深处燕双归。槐阴一枕还乡梦，云树苍茫认钓矶。
送二侄之官琼州
作者：张廷玉
朝代：清

天语褒循吏，除书出禁林。人言家法好，我叹主恩深。易了当官事，难酬报国心。门前驱五马，欲别更沈吟。万里珠崖郡，休辞渡海劳。艰难试盘错，忠信涉波涛。蜑户知风候，黎人望雨膏。坡公祠宇在，先与酹香醪。
送二侄之官琼州·其一
作者：张廷玉
朝代：清

天语褒循吏，除书出禁林。人言家法好，我叹主恩深。易了当官事，难酬报国心。门前驱五马，欲别更沈吟。
送二侄之官琼州·其二
作者：张廷玉
朝代：清

万里珠崖郡，休辞渡海劳。艰难试盘错，忠信涉波涛。蜑户知风候，黎人望雨膏。坡公祠宇在，先与酹香醪。
门联
作者：张廷玉
朝代：清
体裁：联

二世三公，太平宰相；一堂五代，富贵神仙。
题渔乐图
作者：张廷玉
朝代：清

秋江渺渺无津涯，江边渔父船为家。往返何知路远近，一帆明月依芦花。清晨举网西风里，网得长鱼满船喜。儿能炊火妇烹鲜，邻叟还贻新酝美。陆鲁望，张志和，朝朝诗思在烟波。吾曹不解工吟咏，醉唱羲皇《网罟歌》。
马上望盘山
作者：张廷玉
朝代：清

朔风栗烈近重关，风卷冰花点鬓斑。笑我未忘丘壑兴，荒烟残雪望盘山。
韩信
作者：张廷珏
朝代：清

一说不从有武涉，再说不从有蒯彻。汉王始终遇我厚，此语鬼神应泣血。前年夺军在成皋，今年夺军在定陶。主上猜嫌亦已甚，怡然就国无牢骚。岂知兔死烹功狗，假王真王总不久。掀天事业振中原，到头不脱儿女手。越兮布兮同见夷，灭楚才过十载期。依然成败两俱尽，愧使重瞳地下知。
孤松行
作者：张廷珠
朝代：清
体裁：古风

陟彼东南冈，寻幽不觉远。松枝如蛟虬，斑驳复偃蹇。坐爱苍翠阴，归途忽已晚。
丙午八月分校京兆试用壁间韵
作者：张廷瑑
朝代：清
体裁：七言律诗

秋高锁院觉深沉，时共诸贤探邓林。常恐骅骝空过目，敢言桃李欲成阴。研经辛苦看华鬓，报国文章本素心。藻鉴高悬逢永叔，遥知玉树自森森。
丙午八月分校京兆试用壁间韵
作者：张廷瑑
朝代：清

秋高锁院觉深沉，时共诸贤探邓椅。常恐骅骝空过目，敢言桃李欲成阴。研经辛苦看华鬓，报国文章本素心。藻鉴高悬逢永叔，遥知玉树自森森。
先公有浮山诗因忆旧游敬步原韵·响雪廊
作者：张廷璐
朝代：清

修廊云锦丽，涧水桃花香。张公留遗踪，丹井依平冈。寒泉激危石，响雪奔飞梁。溪喧心愈静，炎蒸有余凉。杳霭散云影，澄碧涵天光。烟林互苍莽，幽邃安可量。别来岁月遒，结想徒茫茫。
先公有浮山诗因忆旧游敬步原韵·指月石
作者：张廷璐
朝代：清

绕云百级梯，指月一片石。乾坤怪未了，往往见奇迹。莲华宛朱青，天池湛虚白。了无斧凿痕，斯理耐寻绎。旷览林莽间，窅然入深碧。俯仰天地宽，变幻烟云积。瑶草近可寻，谁是餐霞客。
先公有浮山诗因忆旧游敬步原韵·沧浪亭
作者：张廷璐
朝代：清

沧浪亭畔柳如丝，小板红桥枕碧漪。千载风流成歇绝，居人惟说漫堂祠。雨馀凉气入生衣，夏木阴阴罨翠微。欲觅石棋枰在否，夕阳惟见鹭莺飞。
先公有浮山诗因忆旧游敬步原韵·沧浪亭·其一
作者：张廷璐
朝代：清

沧浪亭畔柳如丝，小板红桥枕碧漪。千载风流成歇绝，居人惟说漫堂祠。
先公有浮山诗因忆旧游敬步原韵·沧浪亭·其二
作者：张廷璐
朝代：清

雨馀凉气入生衣，夏木阴阴罨翠微。欲觅石棋枰在否，夕阳惟见鹭莺飞。
先公有浮山诗因忆旧游敬步原韵·沧浪亭·其二
作者：张廷璐
朝代：清
体裁：七言绝句

雨馀凉气入生衣，夏木阴阴罨翠微。欲觅石棋枰在否，夕阳惟见鹭鸶飞。
先公有浮山诗因忆旧游敬步原韵·石龙峰松下
作者：张廷璐
朝代：清

何年巨灵掌，鞭石作苍龙。鳞鬣自起伏，夭矫成横峰。环以澄碧泉，荫以偃盖松。仙人自来去，谁能蹑其踪。寒涛响清籁，排荡千芙蓉。何当成独往，九节扶孤筇。
先公有浮山诗因忆旧游敬步原韵·金谷岩西种茶处
作者：张廷璐
朝代：清

岩空一线天，烟云自回翔。穹碑屹千仞，奇幻不可量。金石更轩豁，万木环苍苍。天风发清籁，倾耳聆瑶簧。秋深霜树丹，纵目云锦张。金佛丈六身，青鸟栖其傍。山僧未脱俗，法海空津梁。苦忆种茶处，徘徊闻古香。
先公有浮山诗因忆旧游敬步原韵·陆子岩前竹下
作者：张廷璐
朝代：清

会圣多胜迹，幽窅景益奇。霜皮挺老树，女萝相蔽亏。萧萧青琅玕，古澹绝世姿。疏影荡微风，湘波泛涟漪。徒存高衲偈，剩有名贤诗。九带寻遗踪，峭壁空厜㕒。长松落子声，如闻仙人棋。空明浩啸廊，想像跏趺时。蜕骨体自轻，世人那得知。
南归四首
作者：张廷璐
朝代：清

廿载劳人得赐闲，故园风景隔尘寰。萦洄马鬣双溪水，层叠龙眠万笏山。巾屐独寻新藓径，烟云仍护旧柴关。林泉潇洒无拘捡，大似开笼放白鹇。天池水击有鲲鹏，蜩鸴榆枋自不胜。腰绶已抛三尺组，头衔犹领一条冰。收将帆橹乘楂客，携去瓶盂退院僧。日上松窗新睡觉，还疑带月望觚棱。松风萝月送馀年，暮霭朝风别有天。门为看山宁用杜，车还驾鹿不须悬。烹茶泉比中泠水，荷锸秧分下噀田。老我得从耕牧者，萧闲真觉主恩编。由来齿角未容兼，独荷生成意已厌。奉席儿能谢簪绂，扶筇妇尚理齑盐。含饴孩幼甘同剖，高枕林庐梦亦恬。惭愧此生论取与，天公伤惠我伤廉。
南归四首·其一
作者：张廷璐
朝代：清

廿载劳人得赐闲，故园风景隔尘寰。萦洄马鬣双溪水，层叠龙眠万笏山。巾屐独寻新藓径，烟云仍护旧柴关。林泉潇洒无拘捡，大似开笼放白鹇。
南归四首·其三
作者：张廷璐
朝代：清

松风萝月送馀年，暮霭朝风别有天。门为看山宁用杜，车还驾鹿不须悬。烹茶泉比中泠水，荷锸秧分下噀田。老我得从耕牧者，萧闲真觉主恩编。
南归四首·其二
作者：张廷璐
朝代：清

天池水击有鲲鹏，蜩鸴榆枋自不胜。腰绶已抛三尺组，头衔犹领一条冰。收将帆橹乘楂客，携去瓶盂退院僧。日上松窗新睡觉，还疑带月望觚棱。
南归四首·其四
作者：张廷璐
朝代：清

由来齿角未容兼，独荷生成意已厌。奉席儿能谢簪绂，扶筇妇尚理齑盐。含饴孩幼甘同剖，高枕林庐梦亦恬。惭愧此生论取与，天公伤惠我伤廉。
哭梁贡
作者：张廷璐
朝代：清

秋风素旐听虞歌，月落空山叫夜乌。堂上白头翻哭汝，膝前黄口已成孤。魂依姜被霜华冷，肠断苏机血泪枯。寄语闺中髽髻妇，茹哀还慰八旬姑。
岍山招游云龙山用东坡答吕梁仲屯田韵
作者：张廷璐
朝代：清

黄楼嵯峨古彭门，云龙山下多烟村。暇日招游恣登陟，壶榼不用燔鸡豚。淮泗交流清浪驶，吕梁迅急黄河浑。巉岩似腾北海蜃，巨嶂如起南溟鹍。冈阜萦抱气尤王，洪波襟带势欲吞。振衣绝顶俯平壤，川原环拱云龙尊。古藤倒垂猿狖挂，怪石磥砢熊罴蹲。青畴千顷水方退，高垄往往留潮痕。禾根犹见集雁鹜，屋外直欲浮蛟鼋。今年盛夏苦霪潦，茅檐白雨如翻盆。水田坐看秋税减，寒谷惟待春风温。城中居人尚安枕，万家鳞次炊烟昏。兹山高旷足眺览，巍然放鹤亭孤存。石磴逶迤古苔滑，苍枝诘曲老树髡。黄茅冈头指遗迹，群羊仿佛眠云根。山人已往坡老逝，空嗟岁月如涛奔。残碑寂寞野烟罨，虚廓萧瑟寒云屯。胜游凭吊增慨叹，不辞斗酒倾匏樽。
恭和御制秋蒐杂纪元韵
作者：张廷璐
朝代：清

登陟冈峦势磊嵬，经过涧壑水潆洄。骑来天厩三千驷，蹋破秋云几万堆。林外雕戈随豹尾，峰头黄伞傍龙媒。从知蒐猎关戎政，载笔还须付马枚。
晓过玉蝀桥
作者：张廷璐
朝代：清

沙路初乾宿雨晴，软红不动气尤清。水风吹绿双桥接，疏柳阴中款段行。水气空濛曙色开，觚棱金碧望成堆。仙山楼阁云光里，曾见营丘画本来。烟柳风蒲水一涯，红妆临镜艳明霞。露华犹白晨光动，开遍瀛州万朵花。
晓过玉蝀桥·其一
作者：张廷璐
朝代：清

沙路初乾宿雨晴，软红不动气尤清。水风吹绿双桥接，疏柳阴中款段行。
晓过玉蝀桥·其三
作者：张廷璐
朝代：清

烟柳风蒲水一涯，红妆临镜艳明霞。露华犹白晨光动，开遍瀛州万朵花。
晓过玉蝀桥·其二
作者：张廷璐
朝代：清

水气空濛曙色开，觚棱金碧望成堆。仙山楼阁云光里，曾见营丘画本来。
舟泊无锡
作者：张廷璐
朝代：清

九龙山色何媚妩，坐见白云生缕缕。空蒙散作波上烟，篷窗一夜萧萧雨。
赋得落日楼台一笛风
作者：张廷璐
朝代：清

馀霞散漫晚烟浮，长笛风前响欲流。几点鸦归远村树，一声人倚夕阳楼。梅花早向江城落，杨柳曾传绝塞愁。何似神仙骑鹤背，凌空吹彻万山秋。
送杨升闻归里
作者：张廷璐
朝代：清

节近传柑花映扉，山园且莫恋芳菲。迟君一叶樵风便，流过春江燕子矶。
送魏定野归柏乡
作者：张廷璐
朝代：清

萧斋把臂足清欢，联句论文夜漏残。杨柳旗亭偏送别，杏花村店尚馀寒。莱衣爱日春方永，谢草关情梦未安。无计留君倍惆怅，心随归骑过邯郸。
守宫词
作者：张廷瓒
朝代：清

丹砂夜捣饲龙子，玉痕血溅胭脂紫。曾共君王带笑看，阑干十二秋如水。长门一入梦难通，纨扇迎凉泣晚风。纵使羊车终不到，殷勤还护守宫红。
宫中词
作者：张廷瓒
朝代：清

冰镜凄清入帘幕，柳绵风软罗衣薄。昭阳歌舞属何人，独倚铜龙看花落。忆昔辞家发半垂，于今双鬓渐成丝。家人那识朱颜改，只记登车十五时。
小园
作者：张廷瓒
朝代：清

高柳周遮小阁开，阴阴石径长莓苔。此中饶有华胥梦，到处皆成滟滪堆。世味潮同归鸟倦，年光空被落花催。江天多少闲鸥鹭，一棹相从更不回。
长安即事
作者：张廷瓒
朝代：清

捷书飞羽达鸾坡，铜柱勋名自不磨。风扫天山晴卷箨，月明沧海夜澄波。青霄手摘妖星落，赤地人思化雨过。未识楼船功定后，九重宵旰更如何。清时讲武出长安，秋色华林晓露漙。草绿平原围宝幄，弓弯明月落金丸。战袍较射分诸将，行殿烹鲜出大官。圣主更勤《无逸》训，封章多傍马头看。碧落鸠工启玉楼，丁丁声彻九天秋。远移瑶岛云常湿，暗拥蛟宫翠欲浮。王母迎来花作仗，洛妃归去凤为舟。人间永夜闻天乐，目断银河清浅流。宏开秘阁集簪裾，巢许弹冠到石渠。一自弓旌搜海岳，更谁蓑笠狎樵渔。自惭金马人非选，共喜瀛洲地有余。汉代几人夸博物，《子虚》争荐马相如。
长安即事·其一
作者：张廷瓒
朝代：清

捷书飞羽达鸾坡，铜柱勋名自不磨。风扫天山晴卷箨，月明沧海夜澄波。青霄手摘妖星落，赤地人思化雨过。未识楼船功定后，九重宵旰更如何。
长安即事·其三
作者：张廷瓒
朝代：清

碧落鸠工启玉楼，丁丁声彻九天秋。远移瑶岛云常湿，暗拥蛟宫翠欲浮。王母迎来花作仗，洛妃归去凤为舟。人间永夜闻天乐，目断银河清浅流。
长安即事·其二
作者：张廷瓒
朝代：清

清时讲武出长安，秋色华林晓露漙。草绿平原围宝幄，弓弯明月落金丸。战袍较射分诸将，行殿烹鲜出大官。圣主更勤《无逸》训，封章多傍马头看。
长安即事·其四
作者：张廷瓒
朝代：清

宏开秘阁集簪裾，巢许弹冠到石渠。一自弓旌搜海岳，更谁蓑笠狎樵渔。自惭金马人非选，共喜瀛洲地有余。汉代几人夸博物，《子虚》争荐马相如。
题戴枫仲梦入丹枫阁图即送归山右
作者：张廷瓒
朝代：清

平林秋散赤城霞，石径森阴小阁遮。萧瑟空山高士卧，曾无清梦到春花。
午睡
作者：张廷瓘
朝代：清
体裁：五言律诗

双槐当户绿，雨过觉微凉。花落空阶静，鸟啼清昼长。湘帘萦篆影，冰簟结波光。古籍闲披诵，端宜觅睡乡。
宿黄州见友人遗稿
作者：张开东
朝代：清

野航横赤壁，斜日下乌林。天地风云静，关河草木深。故人千里梦，文字百年心。岑寂江皋夜，悲歌杂醉吟。
盘古沟
作者：张开东
朝代：清

青县盘古沟，上有盘古庙。乾坤始开辟，川原几劫造。羲文犹称晚，禹工安足绍。世代已沧桑，传册空名号。士生千载下，何由穷玄妙。
耀州庆春词呈族弟虞溪刺史
作者：张开东
朝代：清

正月立春同州郡，腊月春回耀州城。一年两番好春色，迎春都共故乡情。同州太守祝寿母，春酒高堂倾大斗。吾弟刺史聚诸儿，入门春台喧歌舞。绕膝衣冠美且都，隔帘淑人窥清矑。满床笏传华州事，见我开筵齐欢呼。天涯有酒皆须醉，况我髫龄为兄弟。近闻守牧并高标，中丞赏拔俱名吏。却笑孑身万里游，家在青山成荒邱。羸妻稚子仍无恙，昨得雁书今何愁。对兹韶光转绰约，乾坤不老神仙乐。五岳归来自长生，与君同杷梅花萼。
过潜沔
作者：张开东
朝代：清

野花无数乱飘零，空屋都成水上萍。惟有堤边杨柳色，秋风犹向路人青。
和王梦崧观察《登黄鹄山》追次吴荷屋先生韵·其一
作者：张开霁
朝代：清
体裁：七言律诗

城边空自忆高楼，劫火三经我尚留。崔颢至今传大句，武昌从古擅雄州。雁初飞过天无际，鹤不归来仙亦愁。南向岳阳舒望眼，白云横处去帆收。
和王梦崧观察《登黄鹄山》追次吴荷屋先生韵·其二
作者：张开霁
朝代：清
体裁：七言律诗

西北风高首重回，秋清会见乱尘开。能销满地兵戈气，要得超群战伐才。兴到挥毫聊作赋，酒酣拔剑不知哀。与君试上峰头立，看取晴霞散绮来。
重阳后一日偕谭力臣同年登黄鹄矶
作者：张开霁
朝代：清
体裁：古风

黄鹄不飞鹦鹉死，东西滔滔大江水。世閒那得有仙人，眼前亦复谁名士？矶头突起新楼阁，势压高城炫丹雘。斜阳在树树争红，风来乱叶矶头落。城高要款白云蔼，云飞过江留不住。晴川又厌浊尘侵，飘然直向长空去。甲帐色凭旌旆壮，声威更借江心浪。何处招寻鹅鹳来？但见群鸦噪城上。大府昨朝送客回，秋风正放菊花开。我欲登高一凭眺，马蹄腾踔纷相催。今与君向上头坐，指点烟波鸥鸟閒徘徊。狂吟豪饮胡为哉，安能压倒当年崔李之奇才？
雨后登黄鹄山吕仙阁眺望
作者：张开霁
朝代：清
体裁：七言律诗

高阁凭虚敞绿棂，坐看烟雾远冥冥。浪头都被风催白，山色从教雨洗青。江上鸥盟真自负，檐端燕语好谁听？痴心欲借仙人鹤，骑上横飞过洞庭。
题阙
作者：张开霁
朝代：清
体裁：七言律诗

黄鹤归来未有期，凭栏正值峭寒时。城头雪色千帆映，江上梅花一笛吹。芳草空埋名士恨，晴川不入谪仙诗。客怀欲寄今何处？云树阴边飏酒旗。
挽张百熙联
作者：张异万
朝代：清
体裁：联

侍禁半生，品节师承李文正；招魂二月，治安才调贾长沙。
咏史
作者：张弘敏
朝代：清

剑术莫论疏，荆卿一何愚。生劫万乘主，此事大难图。惟彼虎狼秦，变诈实多虞。诳楚绝齐交，终不致商于。焉能反侵地，信义申匹夫。急剸嬴政胸，群愤亦少舒。如何披督亢，犹事久踟蹰。嗟哉报丹心，空与日月俱。
放榜明日知落副车有作
作者：张弘敏
朝代：清

琼楼高迥绝跻攀，大药功成第八还。行到半天仙骨少，罡风复遣落人间。
游云龙山
作者：张彦珍
朝代：清

鹤去亭空在，何人赋小山。断碑秋藓没，古寺乱峰环。樵唱穿云过，渔镫背月还。萧萧木叶下，身坐画图间。
五里关
作者：张彦琦
朝代：清

路随流水自东西，乱踏寒沙入翠微。回首已登入境外，天风萧瑟薄征衣。
清化驿早行
作者：张德懋
朝代：清

兰江渡后又涔河，复岭重冈策马过。蟋蟀咽凉秋思早，棕榈战叶晓风多。萍花一亩分鸥鹭，松径千山暗薜萝。我欲扬舲问湘浦，大江渺渺洞庭波。
题寓斋壁
作者：张德懋
朝代：清

丈室重开选佛场，依然三宿恋枯桑。但知坐啸依修竹，不信无诗到海棠。隔院树阴凉送雨，入帘花气夜添香。由来吏隐多萧散，未羡中书食万羊。
挽张之洞联
作者：张德芬
朝代：清
体裁：联

帝锡嘉名，与恪靖左侯，后先自应一辙；士怀遗德，并长沙张氏，南北各有千秋。
中秋
作者：张德蕙
朝代：清

秋气中天净，愁人独夜看。停桡江愈阔，却扇月初寒。霜入桐阴薄，风飘桂影残。扣舷情未已，露湿绮罗单。
赠湘君
作者：张德蕙
朝代：清

兰房独起迟，无语对罗帏。此意无人解，深闺未嫁时。
惠州古佛庙联
作者：张心泰
朝代：清
体裁：联

古佛西来，法雨慈云空色相；大江东去，风帆沙鸟总禅机。
松陵夜坐
作者：张心渊
朝代：清

老翁泣相对，最苦是农夫。况遇经年歉，能藏斗米无。耕牛偿客债，娇女抵官租。眼看春荒满，秋收是后图。
横塘图
作者：张心渊
朝代：清

妾家生小住横塘，柳映茅檐竹靠墙。郎若船来轻荡桨，水边时宿雨鸳鸯。
横山岭
作者：张心渊
朝代：清

木叶辞秋林，林疏瘦山骨。寒蝉发秋吟，声声戛清越。寂然登高峰，遐情不可遏。夕阳照归禽，樵响众山答。
王营早发
作者：张心渊
朝代：清

才上公车对早晖，淡晴天气晓光微。客中愁思真如病，梦里乡关不当归。络绎轮蹄蹂岸雪，飘零星月掩林霏。山程水驿终朝历，望望村庄叩板扉。
挽张之洞联
作者：张心煦
朝代：清
体裁：联

栋梁惊摧，千载汗青传政学；葭莩幸托，一门历碌感帡幪。
史梦兰继室田太夫人九十大寿
作者：张心田
朝代：清
体裁：联

春日载阳，莱衣献寿；正月初吉，萱草延年。
补祝王一如先生七十
作者：张心禾
朝代：清

云龙角逐记名场，文史论交略辈行。长我十年深折节，祝君八秩更开觞。河汾教泽传薪火，江上英流奉瓣香。闻道春风留杖履，先生须鬓未全苍。我到人间六十年，飘萧华发渐盈颠。原知蒲柳惊秋易，争似松筠得气先。老圃黄花香晚节，长生丹诀證金仙。羡君事事从心欲，玉树芝兰绕膝前。
补祝王一如先生七十·其一
作者：张心禾
朝代：清

云龙角逐记名场，文史论交略辈行。长我十年深折节，祝君八秩更开觞。河汾教泽传薪火，江上英流奉瓣香。闻道春风留杖履，先生须鬓未全苍。
补祝王一如先生七十·其二
作者：张心禾
朝代：清

我到人间六十年，飘萧华发渐盈颠。原知蒲柳惊秋易，争似松筠得气先。老圃黄花香晚节，长生丹诀證金仙。羡君事事从心欲，玉树芝兰绕膝前。
七月之望游皇藏峪露坐林间
作者：张志勤
朝代：清

昔年曾过此，蹊径尚依然。久住应忘世，重来别见天。卧游思枕簟，洗耳爱山泉。夜月凉如水，清光独自閒。
挽彭玉麟联
作者：张志尚
朝代：清
体裁：联

国家可均，爵禄可辞，白刃可蹈，君子人与，君子人也；富贵不淫，贫贱不移，威武不屈，吾闻其语，吾见其人。
重阳游灵鹫寺
作者：张志峨
朝代：清
体裁：古风

落日下秋山，古寺锁烟树。倦鸟知飞还，石梁少人渡。松径常寂寥，脱巾时独步。山花随意发，微闻香风度。此中有禅机，慧心自灵悟。徘徊山月高，草露湿芒履。
挽张之洞联
作者：张志潜
朝代：清
体裁：联

建言明道，丰裁惟韩范相侔，羡遭际特奇，竟合两贤为一传；同直天章，交谊如尹欧有几，痛弥留已迫，尚寻遗集问先铭。
同杨计公谒刁蒙吉先生
作者：张念圣
朝代：清

三年曾有约，今岁始能复。携我同心人，登龙展私淑。入门炙道儿，閒庭一何肃。先生抱道深，元气如可掬。正议回狂澜，耻与时贤逐。圣也戆而狂，意行无边幅。三日坐春风，句萌学草木。洗耳聆铎音，谈经继白鹿。